भारतात आमच्यावर ४ - ० अशा मोठय़ा फरकाने पराभूत होण्याची नामुष्की ओढवेल , असे काही जणांनी कसोटी मालिका सुरू होण्यापूर्वी म्हटले होते ; पण मालिकेतील पहिलाच सामना आम्ही जिंकला . या मालिकेतील दोनपैकी एक जरी सामना आम्ही जिंकला तरी आमच्यासाठी हे पुरेसे असेल , असे ऑस्ट्रेलियाचा फिरकीपटू नॅथन लिऑनने सांगितले . विराट कोहलीच्या नेतृत्वाखालील भारतीय संघाने कसोटी मालिकेत एकामागून एक विजय मिळवले होते . भारतामध्ये त्यांनी दक्षिण आफ्रिका , न्यूझीलंड , इंग्लंड या देशांना पराभूत केले होते . त्यामुळे हा त्यांचा फॉर्म पाहता ऑस्ट्रेलियाचीही भारतीय संघ अशीच दयनीय अवस्था करेल , असे जाणकारांना वाटले होते ; पण पहिल्याच लढतीत ऑस्ट्रेलियाने भारतावर विजय मिळवत साऱ्यांनाच धक्का दिला . त्यानंतर दुसऱ्या कसोटी सामन्यात भारताने बेंगळूरु येथे ऑस्ट्रेलियावर विजय मिळवला . त्यामुळे सध्याच्या घडीला मालिका १ - १ अशी बरोबरीत आहे ; पण या मालिकेत आगामी दोन सामन्यांपैकी एक सामना जर ऑस्ट्रेलियाने जिंकला तर त्यांच्यावर मालिका गमावण्याची नामुष्की ओढवणार नाही . ‘‘आम्ही जेव्हा दुबईतून मुंबईत दाखल झालो तेव्हा आमच्याविरोधात बऱ्याच जणांनी लिहिले होते ; पण आता मात्र सारे चित्र बदलले आहे . चार कसोटी सामन्यांच्या मालिकेत आता दोन सामने शिल्लक आहेत . त्याचबरोबर सध्याच्या घडीला १ - १ अशी मालिका बरोबरीत आहे . त्यामुळे आगामी दोन सामन्यांपैकी एक सामना जर आम्ही जिंकला तर आम्ही ही मालिका गमावणार नाही . त्यामुळे भारताला जर मालिका जिंकायची असेल तर त्यांना आगामी दोन्ही सामने जिंकावे लागतील , पण तसे आम्ही होऊ देणार नाही . त्यामुळे सध्याच्या घडीला भारतावरच जास्त दडपण असेल . दुसरीकडे आमच्यावर मात्र काहीच दडपण नाही , ’’ असे लियॉन म्हणाला . अश्विनच्या गोलंदाजीचा अभ्यास केला भारतामध्ये आर . अश्विन चांगली गोलंदाजी करतो . त्यामुळे दौऱ्यावर येण्यापूर्वी मी त्याच्या गोलंदाजीचा अभ्यास केला . तो प्रत्येक षटकामध्ये कसे चेंडू टाकतो , हे मी बघितले . त्यानुसार मी गोलंदाजी करण्याचा प्रयत्न करत असून या गोष्टीचा मला नक्कीच फायदा झाला आहे , असे लियॉन म्हणाला . खेळपट्टीवर गोलंदाजी अवलंबून खेळपट्टी कशी मिळते त्यावर गोलंदाजी कशी करायची , हे ठरत असते . आतापर्यंतच्या दोन्ही कसोटी सामन्यांमध्ये आम्हाला खेळपट्टीवर चांगली उसळी मिळत होती . चेंडू जलदगती बॅटवर जात होते . त्यामुळे फिरकी गोलंदाजी करतानाही चेंडूचा वेग जास्त ठेवत होतो ; पण जर खेळपट्टीवर जास्त उसळी नसेल तर गोलंदाजी करताना दिशा बदलावी लागेल , असे लियॉनने सांगितले . दुखापत गंभीर नाही माझ्या हाताला दुखापत झाली असली तरी ती गंभीर स्वरूपाची मात्र नाही . उन्हाळ्यामध्ये जास्त गोलंदाजी केली की काही वेळा बोटाला दुखापत होत असते . बऱ्याचदा चेंडू जास्त हाताळल्यामुळे वर्षांतून एकदा तरी ही गोष्ट होत असते . त्यामुळे घाबरण्याचे काहीही कारण नाही , असे लियॉन म्हणाला . भारतातील अनुभव महत्त्वाचा यापूर्वी भारतामध्ये २०१३ साली मी खेळलो आहे . त्यामुळे हा अनुभव माझ्यासह संघासाठी फार महत्त्वाचा ठरत आहे . २०१३ सालीदेखील जवळपास अशीच परिस्थिती मालिकेत होती . त्यामुळे ही परिस्थिती कशी हाताळायची असते हे मला चांगलेच माहिती आहे , असे लियॉनने सांगितले .


टिव्हीवरचा ‘कृष्ण’ म्हटलं की अजुनही सगळ्यांच्या डोळ्यासमोर येणारा गोंडस मराठी चेहरा म्हणजे स्वप्नील जोशी . मराठी चित्रपटसृष्टीतील आघाडीचा अभिनेता स्वप्नील आज त्याचा ३८वा वाढदिवस साजरा करत आहे . १८ ऑक्टोबर , १९७७ रोजी मुंबईत त्याचा जन्म झाला . वयाच्या नवव्या वर्षी त्याने अभिनय क्षेत्रात पदार्पण केले . हिंदी – मराठी चित्रपट आणि दूरचित्रवाणी मालिकांमधून त्याने अभिनय केला . त्यानंतर त्याची विनोदी अभिनेता आणि स्टँडअप कॉमेडियन म्हणून ओळख निर्माण झाली . स्वप्नील जोशीने श्रीकृष्णाच्या रुपात पहिली मोठी भूमिका केली ; नंतर तो विविध भूमिकांत दिसला , ‘कॉमेडी सर्कस’मधून त्याने सगळ्यांना हसवले . मात्र कधी अभिनय , कधी निवेदन ; तर कधी परीक्षक या सगळ्या रूपात कायम राहिली ती त्याची “चॉकलेट बॉय’ची प्रतिमा . ‘चेकमेट’ या २००८ साली प्रदर्शित झालेल्या चित्रपटामध्ये त्याने पहिल्यांदा प्रमुख भूमिका बजावली होती . ‘मुंबई – पुणे – मुंबई’ या चित्रपटातली त्याची भूमिका प्रेक्षकांना विशेष आवडली . त्यानंतर ‘एका लग्नाची दुसरी गोष्ट’ ही मालिका आणि ‘मंगलाष्टक वन्स मोअर’ या चित्रपटामध्ये तो मुक्ता बर्वे बरोबर प्रेक्षकांसमोर आला . ‘दुनियादारी’ ने तर त्याच्या यशात विशेष भर घातली . ‘तु ही रे’ , ‘मितवा’ , ‘मुंबई - पुणे - मुंबई २’ या चित्रपटांनी तर त्याच्या चाहत्यांना मनोरंजनाची अनोखी मेजवानीच दिली . हरे काच की चुडियाँ , कॉमेडी सर्कस – १ आणि २ यासारख्या हिंदी मालिकांमधूनही तो प्रेक्षकांच्या भेटीला आला . आजच्या घडीला मराठी चित्रपटसृष्टीत स्वप्निल हा आघाडीचा अभिनेता आहे . व्यावसायिक आयुष्यात तो ज्याप्रमाणे रोमॅण्टिक भूमिका करतो त्याचप्रमाणे तो वैयक्तिक आयुष्यातही तितकाच रोमॅण्टिक आहे . व्यवसायाने दंतवैद्य असलेल्या लीनाशी त्याने २०११ साली औरंगाबादमधील ताज हॉटेलमध्ये विवाह केला . स्वप्निल जोशी आणि त्याची पत्नी लीना यांच्या घरी २३ मे २०१६ रोजी छोट्या परी राणीचे आगमन झाले . स्वप्निलने आपल्या लाडक्या लेकीचे नाव ‘मायरा’ असे ठेवले आहे . आपल्या या आवडत्या कलाकाराला खालील प्रतिक्रिया बॉक्समध्ये शुभेच्छा द्यायला विसरू नका .


भारतीय बॅडमिंटन संघाचे मुख्य प्रशिक्षक पुलेला गोपीचंद यांची मुलगी गायत्री हिची आशियाई खेळांसाठी भारतीय बॅडमिंटन संघात निवड करण्यात आली आहे . भारतीय बॅडमिंटन संघटनेने आशियाई खेळांसाठी भारताच्या २० सदस्यीय संघाची घोषणा केली आहे , मात्र या निर्णयाविरुद्ध आता आवाज उठू लागला आहे . १८ ऑगस्ट ते २ सप्टेंबर दरम्यान इंडोनेशियातील जकार्ता शहरात आशियाई खेळांचं आयोजन करण्यात आले आहे . यातील पुरुष संघाचे नेतृत्व किदम्बी श्रीकांतकडे तर महिला संघाचे नेतृत्व सायना नेहवालकडे सोपवण्यात आले आहे . मात्र या संघातून अनुभवी महिला बॅडमिंटनपटू अपर्णा बालन हिच्यासह वैष्णवी रेड्डी हिलाही वगळण्यात आले आहे . या प्रकरणी अपर्णा हिने बॅडमिंटन असोसिएशन ऑफ इंडिया ( बाई ) आणि प्रशिक्षक पुलेला गोपीचंद , कन्या गायत्री गोपीचंद आणि आकर्षि कश्यप यांच्याविरोधात केरळच्या उच्च न्यायालयात याचिका दाखल केली होती . त्यातच भर म्हणून आता वैष्णवी हिच्या आजीने पुलेला गोपीचंद , BAI यांच्याविरोधात दिल्ली उच्च न्यायालयात याचिका दाखल केली आहे . त्यामुळे गोपीचंद यांच्या अडचणीत वाढ होण्याची शक्यता आहे . वैष्णवीच्या आजीने केलेल्या याचिकेत म्हटले आहे की वैष्णवीला या संघातून जाणूनबुजून वगळण्यात आले आहे . गोपीचंद यांच्या कन्येला संघात स्थान मिळावे , म्हणून असे करण्यात आले आहे . गायत्री गोपीचंद ही जागतिक क्रमवारीत पहिल्या ३०० बॅडमिंटनपटूंमध्येही नसताना तिला संघात स्थान देण्याचा हट्ट असल्याने वैष्णवीला वगळण्यात आले असलायचा आरोप या याचिकेत करण्यात आला आहे . दरम्यान , ३१ वर्षीय अपर्णा हिने २९ जून २०१८ रोजी दाखल केलेल्या याचिकेत तिला संघातून वगळण्यात येणे हे अयोग्य आहे , असे म्हटले आहे . आपली कन्या गायत्री हिला संघात स्थान मिळावे , या कारणास्तव मला या संघातून वगळण्याचा निर्णय पुलेला गोपीचंद यांनी घेतला असल्याचेही आरोप तिने या याचिकेत केले आहेत . त्यामुळे गायत्री गोपीचंद हिच्या संघातील समावेशामुळे आता गोपीचंद यांच्या अडचणीत वाढ होत असल्याचे दिसून येत आहे .


रिलायन्स जिओ बाजारात आल्यापासून सर्वच कंपन्यांनी आकर्षक प्लॅन्स देण्यास सुरुवात केली आहे . दिवसागणिक कंपन्या आपले आकर्षक प्लॅन जाहीर करुन ग्राहकांना खूश करण्याचा प्रयत्न करत आहेत . नुकताच एअरटेलने असाच एक आकर्षक प्लॅन जाहीर केला आहे . यामध्ये कोणाचा प्लॅन किती चांगला आणि किती स्वस्त यामध्ये जोरदार चर्चा सुरु आहे . यामध्ये कॅशबॅक ऑफरचेही प्रस्थ वाढले आहे . नुकतीच रिलायन्स जिओने रेडमीसोबत मिळून कॅशबॅकची ऑफर दिली होती . आता एअरटेलने ग्राहकांना आपल्याकडे आकर्षित करण्यासाठी नवी ऑफर सादर केली आहे . ज्यामध्ये ग्राहकांना खूपच स्वस्तात अनलिमिटेड कॉलिंगचा लाभ घेता येणार आहे . प्रीपेड ग्राहकांसाठी असणारा हा प्लॅन खऱ्या अर्थाने स्वस्त आहे असे म्हणता येईल . एअरटेलच्या ऑफरमध्ये प्रीपेड ग्राहकांना ९ रुपयांमध्ये अनलिमिटेड व्हॉईस कॉलिंग , १०० SMS आणि १०० MB इंटरनेट डेटा मिळणार आहे . कंपनीने अनलिमिटेड म्हटले असले तरीही कॉलची संख्या २५० मिनिटे ठेवण्यात आली आहे . याशिवाय ३ जी आणि ४ जी स्पीडचे इंटरनेट मिळू शकेल . हा एअरटेलचा सर्वात स्वस्त प्लान असल्याचे म्हटले जात आहे . विशेष म्हणजे एअरटेलचा हा प्लॅन देशात सर्व ऑपरेटींग सेक्टरमध्ये उपलब्ध असेल . तसेच युजर्स वेबसाईट व्यतिरिक्त इतर ठिकाणी रिचार्ज करुनही हा प्लॅन घेऊ शकतात . मात्र या प्लानची वैधता एक दिवसाची असल्याचेही कंपनीकडून सांगण्यात आले आहे . त्यामुळे ज्यांना जास्त फोन करावे लागतात त्यांच्यासाठी हा प्लॅन नक्कीच फायद्याचा आहे असे म्हणता येईल .


भारतीय संघाचे माजी कर्णधार आणि अष्टपैलू कपिल देव यांच्या नंतर भारतीय संघाला मिळालेल्या निधड्या छातीचा जलदगती गोलंदाज झहीर खानचा आज वाढदिवस आहे . कपिल देव यांच्यानंतर प्रतिस्पर्धी खेळाडूंना धास्ती वाटावी , अशी धार त्याच्या गोलंदाजीत होती . जवागल श्रीनाथच्या निवृत्तीनंतर भारतीय संघाचा तो प्रमुख गोलंदाज होता . भारतीय संघाने मुंबईतील वानखडेच्या मैदानावर श्रीलंकेला पराभूत करुन दुसऱ्यांदा विश्वचषक जिंकला . या विजयात झहीरचा मोलाचा वाटा होता . १ . झहीर खानचा जन्म अहमदनगर जिल्ह्यातील श्रीरामपूर येथील एका मराठी मुस्लीम कुटुंबात झाला . २ . आपल्या गोलंदाजीने फलंदाजांची भंबेरी उडवणारा झहीर विमानातून प्रवास करण्यास घाबरत होता . मुंबईकडून रणजी सामन्यात निवड झाल्यानंतर मध्य प्रदेशला रवाना होताना तो प्रचंड घाबरला होता . ३ . मुंबईकडून मैदानात उतरण्यापूर्वी तो बडोद्याच्या संघातून अनेक सामने खेळला होता . ४ . अनेक क्रिकेट चाहत्यांच्या मनावर अधिराज्य करणारा झहीर सचिनला आपले प्रेरणास्थान मानतो . याशिवाय तो टेनिस खेळाडू रॉजर फेडररचा मोठा चाहता आहे . ५ . झहीरला त्याचे मित्र आणि संघातील सहकारी जॅकी नावाने हाक मारत . ६ . फिरकीपटू अनिल कुंबळे , कपिल देव आणि हरभजन सिंग यांच्यानंतर भारताकडून सर्वाधिक बळी घेणारा झहीर चौथा गोलंदाज आहे . ७ . २०११ च्या विश्वचषकात २१ बळी मिळवत त्याने भारतीय संघाच्या विजयात मोलाचा वाट उचलला होता . ८ . त्याने विश्वचषकात सर्वाधिक ६४ विकेट्स घेतल्या आहेत . ९ . ग्रॅमी स्मिथ , कुमार संगकारा , सनथ जयसुर्या आणि मेथ्यू हेडन या धमाकेदार फलंदाजांना झहीरने १० पेक्षा अधिकवेळा तंबूचा रस्ता दाखवला आहे . १० . दक्षिण आफ्रिकेच्या ग्रॅमी स्मिथला झहीरने तब्बल १४ वेळा बाद केले आहे .


पॅनाशिया बायोटेक या लस निर्मात्या कंपनीने ‘इझी फोर टीटी’ ही पंचगुणी लस तयार केली असून ती विक्रीस उपलब्ध करण्यात आली आहे . प्राथमिक प्रतिबंधात्मक उपाययोजना म्हणून या लसीचा उपयोग डिफ्थेरिया , टिटॅनसस पेरटसिस व हिब मेंदुज्वरावर होणार आहे . द्रव स्वरूपातील ही लस असून त्यात वेळ वाचणार आहे , तसेच लस देताना चुका होण्याची शक्यता कमी होणार आहे . पॅनाशिया बायोटेकचे व्यवस्थापकीय संचालक राजेश जैन यांनी सांगितले की , लोकांना आरोग्य सुविधा देताना अत्याधुनिक तंत्रज्ञानाचा वापर आम्ही करीत आहोत . परवडणाऱ्या दरात लसी उपलब्ध करून देण्याचे आमचे उद्दिष्ट आहे . कंपनीने जागतिक आरोग्य संघटनेला १० अब्ज लसींचा पुरवठा केला आहे . त्या लसी पोलिओशी संबंधित असून विकसनशील देशांत मुलांना या लसी दिल्या जात आहेत . आताची पंचगुणी लस ही डांग्या खोकला , धनुर्वात , मेंदुज्वर यावरही गुणकारी आहे . त्यामुळे लहान बाळांचे या रोगांपासून संरक्षण होणार आहे . या लसीमुळे बराच काळ मुलांना या रोगांची लागण होणार नाही . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


प्रो - कबड्डीत अहमदाबादमध्ये झालेल्या सामन्यात हरियाणा स्टिलर्सला तामिळ थलायवाज विरुद्ध बरोबरीत समाधान मानावं लागलं . शेवटच्या काही सेकंदांपर्यंत चुरशीच्या झालेल्या या सामन्यात अखेर दोन्ही संघांना २५ - २५ अश्या बरोबरीवर समाधान मानावं लागलं . तर दुसऱ्या सामन्या गुजरातच्या संघाने आपला विजयी रथ कायम पुढे नेत घरच्या मैदानावर सलग पाचव्या विजयाची नोंद केली . हरियाणा स्टिलर्सने आजच्या सामन्याची सुरुवात चांगली केली होती . मात्र संपूर्ण सामन्यात आपला फॉर्म कायम ठेवणं हरियाणाच्या खेळाडूंना जमलं नाही . चढाईपटू सुरजित सिंह आणि विकास कंडोला यांनी सामन्यात मिळून ७ गुण मिळवले , मात्र सामना जिंकण्याच्या दृष्टीकोनातून दुसऱ्या सत्रात त्यांचा खेळ एकदमच निराशाजनक झाला . तामिळ थलायवाज संघाची बचावफळी ही तितकीशी परिपक्व नाहीये , तरीही हरियाणाच्या चढाईपटूंनी बचावफळीतल्या खेळाडूंवर हल्लाबोल करण्याची तसदीही घेतली नाही . दुसऱ्या सत्रात हरियाणाने केलेला बचावात्मक खेळ अखेरच्या क्षणात त्यांच्यासाठी मारक ठरला . बचावफळीतली सुरिंदर नाडाचा अपवाद वगळता इतर खेळाडूंनी निराशाच केली . कर्णधार सुरींदरने सामन्यात गुण मिळवले , मात्र त्याचा साथीदार मोहीत छिल्लरला सामन्यात अवघा १ गुण मिळवता आला . त्यामुळे सुरुवातीच्या काही मिनीटांमध्ये सामन्यावर पकड मिळवूनही हरियाणाला सामना जिंकण्यात अपयश आलं . दुसरीकडे तामिळ थलायवाजचा कर्णधार अजय ठाकूरचं मैदानातलं सततचं अपयश हा त्यांच्यासाठी कळीचा मुद्दा ठरतोय . आजच्या सामन्यात अजयला अवघा १ गुण मिळवता आला . के . प्रपंजनने सामन्यात ७ गुण मिळवले खरे , मात्र त्याची एकाकी लढत तामिळ थलायवाजला सामना जिंकवू शकली नाही . कर्णधाराचा गेलेला फॉर्म पाहता , प्रशिक्षकांनी अजयला मैदानाबाहेर बोलवून बदली खेळाडूंना संघात खेळण्याची संधी दिली . मात्र हरियाणाच्या चढाईपटूंप्रमाणेच तामिळच्या खेळाडूंनीही आपल्या फॉर्मात असलेल्या चढाईपटूला साथ दिली नाही . त्यामुळे सामन्यावर पकड घेणं , तामिळ थलायवाजला जमलं नाही . बचावात अमित हुडाचा अपवाद वगळता एकाही बचावपटूला फारसे गुण घेता आले नाही . त्यामुळे हा सामना बरोबरीत सोडवण्यावर दोन्ही संघांनी अखेरच्या काही सेकंदांमध्ये जास्त भर दिला . तर दुसरीकडे गुजरात फॉर्च्युनजाएंट संघाने घरच्या मैदानावर खेळताना आपली विजयी परंपरा कायम ठेवली आहे . तेलगू टायटन्सविरुद्धच्या सामन्यात २९ - १९ अशी बाजी मारत गुजरातने आपला पाचवा विजय साजरा केला . कर्णधार सुकेश हेगडेने फॉर्मात येऊन चढाईत ७ गुण मिळवणं , ही गुजरातसाठी आश्वासक बाब ठरली . गेल्या काही सामन्यांप्रमाणे या सामन्यातही सचिन हा गुजरातच्या संघाचा हिरो ठरलाय . आजच्या सामन्यात सचिनने तब्बल ११ गुणांची कमाई केली . या दोघांनाही अबुझर मेघानी आणि फैजल अत्राचली यांनी सुरेख साथ देत सामन्यात बचावात ७ गुण मिळवले . त्यामुळे सामन्यावर पकड मिळवणं हे गुजरातसाठी सोपं होऊन गेलं . तर तेलगू टायटन्सचं पाचव्या पर्वातलं दुष्टचक्र काही केल्या संपायचं नाव घेत नाहीये . कर्णधार राहुल चौधरीसह एकाही खेळाडूला आजच्या सामन्यात सूर सापडला नाही . त्यामुळे संपूर्ण सामन्यात तेलगूचा संघ एकदाही गुजरातचा प्रतिकार करताना दिसला नाही . राहुल चौधरीला आज केवळ ३ गुणांवर समाधाना मानावं लागलं , तर निलेश साळुंखेही आज फारशी चमक दाखवू शकला नाही . निलेशला आज अवघा १ गुण मिळाला . जी तऱ्हा चढाईपटूंची तीच बचावपटूंचीही , रोहीत राणा , विशाल भारद्वाज यासारख्या चढाईपटूंनाही आजच्या सामन्यात गुजरातच्या खेळाडूंवर अंकुश लावणं जमलं नाही . सचिन आणि सुकेश हेगडेच्या खेळापुढे तेलगूचे बचावपटू हतबल झालेले पहायला मिळाले . त्यामुळे आगामी काळात तेलगूसाठी स्पर्धेतलं आव्हान कठीण होणार आहे .


एखाद्याला चिरतारुण्याचा आशीर्वाद लाभणे म्हणजे काय असते याचे उत्तम उदाहरण म्हणजे साडी . पिढय़ा बदलल्या पण साडय़ांची मोहिनी अजूनही कायमच आहे . अर्थात प्रत्येक वेळी काळाला साजेसे बदल तिला स्वतःमध्ये करता आले म्हणूनच . त्यामुळेच तर कपाटातील ठेवणीतल्या पारंपरिक साडय़ा जितक्या प्रिय असतात आणि बाजारातील चकचकीत शोरूममधील फॅन्सी साडय़ासुद्धा आपले लक्ष वेधून घेतात . यंदाचा लग्नाचा मौसम लक्षात घेता फॅन्सी साडय़ांचे नवे प्रकार बाजारात दाखल झाले आहेत . साडय़ांचे प्रकार , त्यातील विविधता यांच्याबाबत बोलायचे ठरवले , तर हाताची बोटे कमी पडतील . प्रत्येक निमित्तानुसार साडी प्रकार बदलतात . भारतातील जवळपास प्रत्येक राज्यानुसार साडीचे प्रकार बदलत जातात . त्यातही लग्नाच्या साडय़ांचा थाट औरच असतो . अगदी वधूच्या भरजरी बनारसी शालूपासून पाहुण्यांच्या साडय़ांपर्यंत प्रत्येक साडीचे वर्गीकरण करायचे झाले , तर एकाच लग्नात वेगवेगळ्या प्रकारच्या साडय़ांचा एक फॅशन शो सहज होऊ शकतो . त्यातही पारंपरिक साडय़ांसोबतच लेटेस्ट यादीत नव्याने दाखल झालेल्या फॅन्सी साडय़ासुद्धा भाव खाऊन जातात . नाही म्हणता , नव्या फॅन्सी साडय़ांची अवस्था ही घरातील सावत्र भावंडांसारखी असते . त्या प्रत्येकाच लक्ष वेधून तर घेतातच , पण तरीही त्यांच्या नावाने नाके मुरडली जातात . त्यातही साडी गाऊनसारख्या प्रकाराला साडी म्हणावे की नाही , यावर वादविवाद आहेच . पण म्हणून त्यांची मागणी कमी होते असे मुळीच नाही . यंदाच्या फॅन्सी साडय़ांचे वैशिष्टय़ म्हणजे त्यांचा सुटसुटीतपणा . भरजरी एम्ब्रॉयडरी केलेल्या , जड वजनाच्या साडय़ा मध्यंतरी पसंत केल्या जायच्या . एखाद्या कार्यक्रमाला जायचे म्हणजे प्रवास , कार्यक्रमातील धावपळ लक्षात घेता या जड वजनाच्या साडय़ा मागे पडू लागल्या . अगदी लग्नात नववधूसुद्धा भरजरी शालूपेक्षा फॅन्सी साडय़ांना पसंती देऊ लागल्या आहेत . कॉम्बिनेशन साडी साडीचा पदर , एम्ब्रॉयडरी , रंग , िपट्र्स यांच्यासोबतच व्यवस्थित खोचलेल्या निऱ्यासुद्धा लक्ष वेधून घेतात . त्यामुळे या निऱ्यांना फोकसमध्ये आणले जात आहे . संपूर्ण साडी एका रंगाची आणि फक्त निऱ्यांचा भाग कॉन्ट्रास्ट रंगाचा अशी साडय़ांची विभागणी केलेली सध्या पाहायला मिळते . या छोटय़ाशा बदलामुळे साडीवर भरजरी काम केलेले नसले तरी तरी उठून दिसते . शिफॉन , जॉर्जेट , लेस , क्रेप सिल्कसारख्या सुळसुळीत कापडाच्या साडय़ा या प्रकारात खुलून दिसतात . वर्क किंवा दोन वेगवेगळ्या रंगांचा वापर करून साडीचे विभाजन करायची पद्धत तशी फॅन्सी साडय़ांमध्ये बरीच लोकप्रिय आहे . मध्यंतरी एकाच कापडाच्या पण कॉन्ट्रास्ट रंगांनी विभाजन करून कॉम्बिनेशन केलेल्या साडय़ा प्रसिद्ध होत्या . सध्या एकाच रंगाच्या पण वेगवेगळे कापड वापरलेल्या साडय़ा पाहायला मिळत आहेत . साडीच्या एका भागावर क्रेप , सिल्क , वेल्व्हेट या प्रकारातील अपारदर्शी कापड आणि दुसऱ्या भागावर लेस , नेट , शिफॉन , जॉर्जेट असे पारदर्शी कापड वापरले जाते . अपारदर्शी कापडांना तुलनेने थोडे वजन असते , त्यामुळे साडय़ांचा हा भाग सिंपल ठेवला जातो आणि अपारदर्शी कापडावर नाजूक काम किंवा बॉर्डरवर्क करून त्यांना उठाव दिला जातो . त्यामुळे साडीच्या दोन्ही कापडांच्या वजनातील समतोल साधला जातो . जॅकेट , केप साडय़ांचा विषय चालू असताना जॅकेट , केप यांच्याबद्दल बोलणे हे खरे तर विचित्रच . पण सध्या साडीसोबत यांनाही महत्त्व दिले जात आहे . थंडीच्या मौसमात एखाद्या लग्नाला साडी नेसून जायचे असेल , तर उबदारपणासाठी एखादी शाल घेतली जाते . त्याऐवजी हे हटके प्रकार नक्कीच ट्राय करता येतील . नेहमीचा ब्लाऊज वापरण्याऐवजी एम्ब्रॉयडर जॅकेटचा वापर हल्ली केला जातोय . लांब जॅकेट आणि त्यावरून घेतलेला पदर हा साडीला रिच लुक देतो . सध्या केप जॅकेटला पर्याय म्हणून वापरले जाऊ लागले आहेत . वजनाला हलके , सुटसुटीत केप घालून वावरणेसुद्धा सोप्पे असते . साडीमध्येसुद्धा ब्लाऊज सिम्पल ठेवून साडीवरून केप घेतला जातोय . शक्यतो लेस , नेटसारख्या पारदर्शी कापडाचा केप यासाठी वापरतात . त्यामुळे साडी झाकली जात नाही . ट्विस्टेड साडी साडी गाऊन आणि स्टिच्ड साडीचा ट्रेंड सध्या बऱ्यापकी रुळला आहे . यातील नवा प्रकार म्हणजे हल्ली गाऊनलासुद्धा साडीप्रमाणे निऱ्या आणि पदराची जोड दिलेली असते . साडीमधल्या परकरची जागा आता लेिगग आणि घेरेदार लेहेंग्याने घेतली आहे . त्यामुळे कॅनकॅन घालून फुलविलेला लेहेंगा आणि त्यावर पदर हा साडी - लेहेंगाचा प्रकार सध्या रिसेप्शनसाठी वापरला जातो . तसेच परकरऐवजी लेिगग वापरून साडीला धोतीप्रमाणे ड्रेिपग केले जाते . लांब पदराच्या साडय़ा सध्या बाजारातील फॅन्सी साडय़ांमधली आवर्जून लक्षात येणारी बाब म्हणजे त्यांचे लांब पदर . साडीची लांबी किंचित जास्त ठेवत पायघोळ पदर ठेवण्याकडे हल्ली डिझायनर पसंती देऊ लागले आहेत . अर्थात हा लांब पदर नुसता सुटा ठेवण्यापेक्षा त्याला वेगवेगळ्या पद्धतीने ड्रेपसुद्धा केले जाते . पदर मागच्या बाजूने दुसऱ्या खांद्यावर घेऊन पिनअप करणे , दुपट्टय़ाप्रमाणे हातात घेणे , स्कार्फप्रमाणे गळ्याभोवती गुंडाळणे असे वेगवेगळे प्रकार या पदरासोबत करता येतात . त्यामुळे अशा साडय़ांमध्ये साडीवरच्या वर्कपेक्षा तिच्या नेसण्याच्या पद्धतीला जास्त महत्त्व असते . खांद्यावर वर्क केलेल्या साडय़ा आपल्याकडे बहुतेक साडय़ांच्या पदरावर वर्क केलेले असते . त्यामुळे पदर साहजिकच फोकसमध्ये येतो . पण पदराला उठाव मिळायला हवा असेल , तर तो खांद्यावर व्यवस्थितपणे बसणे गरजेचे असते . एरवी पदर खांद्यावरून घेतल्यावर त्याला ब्रोच किंवा आतल्या बाजूने पिन लावून सोडले जाते . पण हल्ली साडीच्या खांद्यावरच्या भागावर जास्त लक्ष दिले जात आहे . त्यासाठी संपूर्ण साडी प्लेन ठेवून फक्त खांद्यावरच्या भागावर एम्ब्रॉयडरी वर्क करण्याचा प्रयोग होते आहे . या प्रकारात साडीचा पदराचा भाग शिवून दिलेला असतो . त्यामुळे पदर सांभाळायची कसरतसुद्धा वाचते . संपूर्ण साडी सिम्पल ठेवल्यामुळे बऱ्याचदा या साडय़ांमध्ये ब्लाऊजच्या पॅटर्नवरसुद्धा विशेष लक्ष दिले जाते . कुठे मिळतील ? ’ ठाणे पश्चिमेला स्टेशनकडून जांभळी नाक्याकडे जाणाऱ्या रस्त्याच्या दुतर्फा साडय़ांसाठी प्रसिद्ध असलेली बरीच दुकाने आहेत . तिथे आवर्जून चक्कर टाका . याशिवाय ठाण्यातील गोखले रोड , राम मारुती रोड , तसेत डोंबिवलीती इंदिरा चौक , मधुबन गल्ली या भागातही फॅन्सी साडय़ांची दुकाने आहेत . हल्ली मॉलमध्येही ब्रॅण्डेड साडय़ांची दुकाने पाहायला मिळतात . फॅन्सी साडय़ांचे वेगवेगळे प्रकार तुम्हाला इथेही मिळतील . या साडय़ांची किंमत साधारणपणे २ , ००० पासून सुरू होऊन लाखांच्या घरातही जाते .


चेक प्रजासत्ताकाची टेनिसपटू पेट्रा क्विटोवा चाकूहल्ल्यानंतर भक्कम मनोधैर्याच्या जोरावर अपेक्षेपेक्षा लवकर सावरली आहे . आगामी फ्रेंच ओपनमध्ये पुनरागमन करायचा तिचा प्रयत्न राहील . विंबल्डन स्पर्धेत मात्र ती नक्की खेळेल . विंबल्डनमध्ये तिने दोन वेळा विजेतेपद मिळविले आहे . चेक प्रजासत्ताकामधील प्रोस्टेजोवमधील घरी २० डिसेंबर रोजी तिच्यावर चाकूहल्ला झाला . कामगार असल्याचा बहाणा करून हल्लेखोर घरात घुसला . त्याने क्विटोवाच्या घशापाशी चाकू लावला होता . त्याला प्रतिकार करताना क्विटोवाच्या डाव्या हाताला जखम झाली . ती डावखुरी आहे . तिला हातावर शस्त्रक्रिया करून घ्यावी लागली . ही शस्त्रक्रिया चार तास चालली होती . क्विटोवाच्या प्रसिद्धी व्यवस्थापक केटी स्पेलमन यांनी सांगितले की , ‘विंबल्डनच्या दिशेने तिची वाटचाल सुरू आहे . फ्रेंच ओपनसाठी ती अखेरच्या क्षणी निर्णय घेईल . फ्रेंच ओपनची अधिकृत प्रवेशिका यादी गुरुवारी जाहीर होईल . त्यात क्विटोवाचे नाव असेल . ’ विंबल्डनच्या संयोजकांनी क्विटोवाच्या पुनरागमनाचे स्वागत केले . ऑल इंग्लंड क्लबतर्फे एक निवेदन जारी करण्यात आले . तिला तयारीसाठी शुभेच्छाही देण्यात आल्या . क्विटोवा २७ वर्षांची आहे . चाकूहल्ल्यातून सावरताना तिने भक्कम मनोधैर्य आणि सकारात्मक दृष्टिकोन प्रदर्शित केला . त्यामुळे डॉक्टर , फिजिओथेरपिस्ट प्रभावित झाले . या महिन्याच्या प्रारंभी तिने माँटे कार्लोमध्ये सराव करतानाचे छायाचित्र सोशल मीडियावर टाकले होते . क्ले कोर्टवरील स्पर्धा शारीरिकदृष्ट्या खडतर असतात . अशावेळी क्विटोवा खेळल्यास तिचा निर्णय आश्चर्यकारक ठरेल . क्विटोवाने २०११ मध्ये विंबल्डन जिंकून कारकिर्दीतील पहिलेवहिले ग्रॅंड स्लॅम विजेतेपद मिळविले . तेव्हा तिने अंतिम सामन्यात मारिया शारापोवाला हरविले होते . त्यानंतर २०१४ मध्ये तिने विंबल्डन दुसऱ्यांदा जिंकले . तेव्हा तिने युजेनी बुशार्डला हरविले होते . सेरेना विल्यम्स ‘मॅटर्निटी लिव्ह’वर असल्यामुळे क्विटोवाचे पुनरागमन महिला टेनिससाठी सुवार्ताठरेल .


व्हॉटसअॅप आपल्या ग्राहकांच्या सोयीसाठी सातत्याने नवनवीन प्रयोग करत असते . ग्राहकांचा अॅपचा वापर सोपा व्हावा यासाठी कंपनीकडून हा प्रयत्न असतो . नुकतेच अपडेट झालेल्या अॅप्लिकेशनमध्ये ग्राहकांसाठी आणखी एक नवीन मोड आणण्यात आला आहे . या मोडचे नाव डार्क मोड असे असून त्यामुळे ग्राहकांच्या डोळ्याला मोबाईल स्क्रीनमुळे होणारा त्रास निश्चितच कमी होणार आहे . सध्या हा मोड इतर सोशल मीडिया , मोबाईल आणि वेबसाईटस यांमध्ये प्रसिद्ध आहे . मात्र आता तो व्हॉटसअॅपवर येणार असल्याने युजर्ससाठी ते अतिशय फायद्याचे ठरणार आहे . रात्रीच्या वेळी मोबाईलवर पाहताना डोळ्याला त्रास होऊ नये यासाठी प्रामुख्याने या मोडचा उपयोग करण्यात येतो . याबाबतच्या चाचण्या सुरु असून लवकरच तो प्रत्यक्ष वापरासाठी उपलब्ध होईल असे सांगण्यात आले आहे . विशेष म्हणजे सुरुवातीला हा मोड अॅपलच्या मोबाईलवर देण्यात येईल आणि त्यानंतर तो अँड्रॉईडसाठी उपलब्ध करुन देण्यात येणार असल्याचेही कंपनीने स्पष्ट केले आहे . याशिवायही कंपनीने अनेक नवीन फिचर्स आणली आहेत . नवीन फिचर्सद्वारे डायरेक्ट व्हिडिओ कॉलची सुरुवात होणार आहे , त्यामुळे डायरेक्ट ग्रुप व्हिडिओ कॉल करता येईल . याशिवायही व्हॉटसअॅपने काही नवीन इमोजी नुकतेच आणले आहेत . काही दिवसांपूरर्वीच कंपनीने चुकून केलेला मेसेज डिलीट करण्याचा पर्याय आणला होता .


त्या घरात वाद रंगले आणि मैत्रीही झाली . . बिग बॉस मराठीची जोरदार चर्चा सध्या ऐकायला मिळत आहे . जवळपास १०० दिवसांचा हा खेळ अखेर संपणार आहे आणि प्रेक्षकांना बिग बॉस मराठीचा पहिला विजेता मिळणार आहे . या प्रवासाच बरेच वाद चर्चेचे ठरले आणि सर्वाधिक चर्चा झाली ती म्हणजे रेशम टिपणीस आणि राजेश श्रुंगारपुरे यांच्या मैत्रीची . याविषयी आता स्वतः राजेशने प्रतिक्रिया दिली आहे . रेशमसोबतच्या नात्याविषयी तो म्हणाला की , ‘बिग बॉस मराठीच्या घरात फक्त खेळ होता . त्या गोष्टी झाल्या आणि आता मी बाहेर पडलोय तर माझ्या खऱ्या जगात वावरतोय . रेशमसोबत माझी निव्वळ मैत्री होती . ’ बिग बॉसच्या घरातून बाहेर पडल्यावर रेशमने एका मुलाखतीत राजेशवर काही आरोप केले होते . राजेशने त्याच्या काही मर्यादा ओलांडल्या असा धक्कादायक आरोप तिने केला होता . रेशमची ही प्रतिक्रिया मला अपेक्षित होती आणि त्यावर मला काही भाष्य करायचं नाहीये असं म्हणत राजेशनं हा विषय टाळला . एकीकडे सई , मेघा आणि पुष्कर यांपैकी एखादा विजेता ठरणार असल्याची शक्यता अनेकांकडून वर्तवण्यात येत असताना राजेशने मात्र ‘सरप्राइज विजेता’ समोर येण्याचा अंदाज व्यक्त केला आहे . स्मिता गोंदकर बिग बॉस मराठीची विजेती ठरू शकते असं तो म्हणतो . ‘पहिल्या दिवसापासून स्मिता प्रामाणिकपणे खेळत आहे . तोंडासमोर एक आणि पाठीमागे एक असा तिचा स्वभाव नाही . व्यक्ती म्हणून ती घरात छान वागली , ’ असं राजेश म्हणाला . तर दुसरीकडे मेघा धाडे ‘फेक गेम’ खेळते अशी टीकासुद्धा त्याने केली . बिग बॉस मराठीचा पहिला विजेता कोण ठरणार याची उत्सुकता शिगेला पोहोचली असताना राजेशने स्मिताविषयी व्यक्त केलेला अंदाज महत्त्वपूर्ण ठरतो . येत्या रविवारी याचा उलगडा होणार असून कोण बाजी मारणार हे पाहणं औत्सुक्याचं ठरणार आहे .


बॉलिवूडच्या काही अभिनेत्रींच्या जोडीला ऑफस्क्रीन आणि ऑनस्क्रीन पाहणं नेहमीच प्रेक्षकांना आवडतं . त्यापैकीच एक जोडी म्हणजे रेणुका शहाणे आणि माधुरी दीक्षित . २४ वर्षांपूर्वी ‘हम आपके है कौन’ या चित्रपटात त्यांनी बहिणींची भूमिका साकारली आणि आता बऱ्याच वर्षांनंतर ते पुन्हा एकदा पडद्यावर एकत्र येत आहेत . माधुरीच्या पहिल्यावहिल्या मराठी चित्रपटात रेणुका शहाणेसुद्धा झळकरणार आहेत . ‘बकेट लिस्ट’ चित्रपटाच्या सेटवर मिळालेल्या फावल्या वेळेत माधुरी - रेणुका यांनी जी धम्माल केली , त्याचा एक व्हिडिओ सध्या सोशल मीडियावर चांगलाच व्हायरल होत आहे . ‘हम आपके है कौन’ चित्रपटातील ‘लो चली मैं’ हे गाणं चांगलंच गाजलं होतं . आजही हे गाणं वाजलं की रेणुका , माधुरी आणि सलमानचा डान्स सहज डोळ्यांसमोर उभा राहतो . ‘बकेट लिस्ट’च्या सेटवर एकाने अचानक हे गाणं लावलं आणि त्यावेळी माधुरी आणि रेणुका थिरकण्यापासून स्वतःला थांबवू शकल्या नाहीत . २४ वर्षांनंतर दोघींनी पुन्हा एकदा त्याच गाण्यावर ठेका धरला आणि खूप धम्माल केली . या दोघींना एकत्र नाचताना पाहणं आजही चाहत्यांसाठी पर्वणीच आहे . वाचा : विवेक - ऐश्वर्याच्या लग्नाला नागराज मंजुळे का राहिले उपस्थित ? माधुरीने स्वतः तिच्या इन्स्टाग्रामवर हा व्हिडिओ शेअर केला आहे . काही बंध कधीच जुने होत नाहीत , असं कॅप्शन तिनं या व्हि़डिओला दिला आहे . तर करण जोहरनेही हा व्हिडिओ पाहून चेहऱ्यावर हास्य उमटल्याचं ट्विट केलं . ‘बकेट लिस्ट’ येत्या २५ मे रोजी प्रदर्शित होणार असून या चित्रपटासाठी अनेकजण उत्सुक आहेत .


पद्मावती चित्रपटाचे प्रदर्शन रोखणाऱी याचिका फेटाळली नवी दिल्ली : गेल्या अनेक महिन्यांपासून पद्मावती या चित्रपटाबाबत वाद झडताना दिसत आहेत . त्याचाच एक भाग म्हणून या चित्रपटाच्या प्रदर्शनाला स्थगिती देण्यात यावी अशी मागणी करणारी याचिका दिल्लीतील सर्वोच्च न्यायालयात दाखल करण्यात आली होती . शुक्रवारी याबाबत निर्णय देताना सर्वोच्च न्यायालयाने आपले सर्व दान सीबीएफसी अर्थात सेंट्रल बोर्ड फाॅर फिल्म सर्टिफिकेशन यांच्या पदरात टाकले आहे . चित्रपट प्रदर्शित करण्याचा वा न करण्याचा अंतिम निर्णय सेन्साॅर बोर्डाकडेच असेल . त्यात आम्ही ढवळाढवळ करणार नाही असे थेट स्पष्टीकरण आज सर्वोच्च न्यायलयाने दिले . याची सुनावणी करताना न्यायालयाने याचिकाकर्त्याला सांगितले , ' चित्रपटाच्या प्रदर्शनाबाबत तुम्हाला जर काही तक्रार असेल , तर तुम्ही चित्रपट प्रमाणपत्र विभागाकडे जा . सर्वोच्च न्यायालय हे काही सेन्साॅर बोर्ड नाही . चित्रपट प्रदर्शित करावा वा न करावा याबाबत अंतिम निर्णय सीबीएफसी बोर्डच घेईल . त्यात आम्ही ढवळाढवळ करणार नाही . ' दिग्दर्शक संजय लीला भन्साळी यांच्या ' पद्मावती ' चित्रपटाच्या प्रदर्शनावरुन वाद निर्माण झाला होता . राणी पद्मिनी यांच्या जीवनावर हा चित्रपट आधारित आहे . राणी पद्मिनी व्यक्ती होती की ती केवळ साहित्यातील एक दंतकथा याबाबत संभ्रम आहे . म्हणूनच या विषयावरून दोन गट तयार झालेले दिसतात . या चित्रपटात राणी पद्मिनी आणि शासक अल्लाउद्दीन खिलजी यांच्यात प्रेमसंबंध दाखवण्यात आल्याचे आरोपही होत आहेत . या चित्रपटाद्वारे इतिहासाचे विकृतीकरण करण्यात आले असून , सामान्यजनांच्या भावना दुखावल्याचा ठपकाही काही संस्थांनी ठेवला आहे . या पार्श्वभूमीवर सर्वोच्च न्यायलयाने दिलेला हा निर्णय महत्वाचा मानलाा जातो .


हिंदी चित्रपटसृष्टीच्या इतिहासात डोकावून पाहिलं असता अशा काही गोष्टी आपल्या समोर येतात ज्या पाहून थक्क व्हायला होतं . अशाच या विस्तीर्ण कलाविश्वाचाच एक भाग म्हणजे आर . के . स्टुडिओ . अभिनय , चित्रपट निर्मिती , दिग्दर्शन या क्षेत्रांमध्ये आपला ठसा उमटवत ‘शो मॅन’ म्हणून ओळखल्या जाणाऱ्या अभिनेता राज कपूर यांनी या स्टुडिओची स्थापना केली . हा स्टुडिओ अस्तित्वात आल्यापासूनच जणू काही एका नव्या पर्वाचीच सुरुवात कलाविश्वात झाली . अशी ही वास्तू एक प्रकारे आठवणींची साठवण करणारं एक ऐतिहासिक ठिकाणच आहे , असं म्हणणं वावगं ठरणार नाही . पण , आता मात्र या आठवणींना संग्रही ठेवणारी ही वास्तू कायमची विस्मृतीत जाणार आहे . कारण , कपूर कुटुंबीयांनी आर . के . स्टुडिओ विकण्याचा निर्णय घेतला आहे . स्टुडिओच्या देखरेखीचा खर्च न परवडणारा असल्याचं सांगत आणि त्यातून मिळणाऱ्या उत्पन्नाचंही प्रमाण अत्यल्प असल्याचं सांगत हा निर्णय घेण्यात आल्याचं कळत आहे . आर . के . स्टुडिओ विकला जाणार हे कळताच अनेकांनीच या वास्तूशी जोडल्या गेलेल्या काही आठवणींना उजाळा देण्यास सुरुवात केली . चला तर मग आर . के . विषयीच्या काही रंजक गोष्टी आपणही जाणून घेऊयात… फिल्म्स’ या निर्मिती संस्थेची सर्व सूत्र ही आर . के . स्टुडिओतूनच हाताळली जायची . मुंबईतील चेंबूरमध्ये ही वास्तू उभी असून , अभिनेते राज कपूर यांच्याच नावावरुन त्या वास्तूचंही नामकरण करण्यात आलं होतं . १९४८ मध्ये या स्टुडिओची स्थापना करण्यात आली . ज्यानंतर ‘आग’ या पहिल्याच चित्रपटाची निर्मितीही झाली . पण , हा चित्रपट बॉक्स ऑफिसवर मात्र फारसा गाजला नाही . वाचा : ‘आता हा पांढरा हत्ती परवडत नाही’ ; ऋषी कपूर विकणार आर . के . स्टुडिओ ‘आग’च्या वाट्याला अपयश आलं असलं तरीही त्यानंतर ‘बरसात’ ( १९४९ ) या चित्रपटाने सर्व गोष्टी बदलल्या . त्यामागोमाग ‘आवारा’ ( १९५१ ) , ‘बूट पॉलिश’ , ‘जागते रहो’ , ‘श्री ४२०’ या चित्रपटांनीकही तो काळ गाजवला . आवाराच्या यशाचा डंका तर थेट सातासमुद्रापारही वाजला . आर . के . स्टुडिओच्या बाहेरच जे प्रसिद्ध चिन्ह दिसतं तीच या स्टुडिओची एक ओळख आहे . ‘बरसात’ या चित्रपटातील एका दृश्याचच ते प्रतिक असल्याचं म्हटलं जातं . फक्त चित्रपट आणि त्यांच्या निर्मितीसाठी किंवा प्रतिष्ठीत कुटुंबाच्या मालकीची वास्तू म्हणूनच नव्हे , तर आर . के . स्टुडिओ आणखी एका कारणासाठीही ओळखला जातो . ते कारण म्हणजे या स्टुडिओमध्ये साजरा होणारे सण - उत्सव . ६० च्या दशकापासून या स्टुडिओमध्ये राज कपूर यांनी होळी आणि गणेशोत्सव हे सण मोठ्या उत्साहात साजरा करण्यास सुरुवात केली . या सणांच्या उत्साह तर आर . के . मध्ये असायचाच शिवाय सेलिब्रिटींची उपस्थिती या उत्सवाची रंगत आणखीनच वाढवून जायची . हल्ली ज्याप्रमाणे सेलिब्रिटी पार्टीमध्ये माध्यमांनाही आमंत्रण दिलं जातं ती पद्धत आर . के . स्टुडिओने कधीच पाळली नाही . आर . के . मध्ये होणाऱ्या पार्टीला माध्यमांच्या प्रतिनिधींची क्वचितच उपस्थिती असायची . त्या वास्तूत होणाऱ्या कार्यक्रमांच्या चर्चांनी बातमीपत्रांचे रकाने भरु नयेत हाच राज कपूर यांचा त्यामागचा हेतू होता . अभिनेते ऋषी कपूर आणि अभिनेत्री नीतू सिंग यांच्या लग्नाच्या वेळी म्हणजेच १९८० मध्ये आर . के . स्टुडिओमध्ये जवळपास २० दिवस विविध कार्यक्रम आणि पार्टी सुरु होत्या . त्यांच्या लग्नाच्या निमित्ताने आयोजित केलेला स्वागत सोहळाही त्याच वास्तूत पार पडला होता .


विज्ञान व तंत्रज्ञान खात्यातील तज्ज्ञांची छाननी ; संशोधनासाठी निधी ‘सायन्स अँड टेक्नॉलॉजी ऑफ योगा अँड मेडिटेशन’ ( सत्यम ) प्रकल्पांतर्गत केंद्र सरकारकडे शास्त्रज्ञ आणि अभ्यासकांकडून ६०० संशोधन प्रस्ताव आले आहेत . विज्ञान आणि तंत्रज्ञान खात्याने स्थापन केलेली तज्ज्ञांची समिती त्यांची छाननी करत असून त्यातून २० ते २५ उत्कृष्ट प्रस्ताव निवडले जातील आणि त्यांना संशोधनासाठी खात्याकडून निधी उपलब्ध करून दिला जाईल , असे या खात्याचे सचिव आशुतोष शर्मा यांनी सांगितले . राष्ट्रीय आयुर्विज्ञान संस्था ( एम्स ) , नॅशनल इन्स्टिटय़ूट ऑफ मेंटल सायन्सेस अँड न्यूरोसायन्सेस अशा नामांकित संस्थांचा अर्जामध्ये समावेश असून निवड झालेल्या प्रत्येक प्रस्तावासाठी २० कोटी रुपये संशोधनवृत्ती देण्यात येईल . विज्ञान आणि तंत्रज्ञान खात्याने गतवर्षी यासंबंधी योजना तयार करून प्रस्ताव मागवले होते . त्यात अर्ज करणाऱ्यांना योग आणि ध्यानधारणेतील संशोधनाचा पूर्वानुभव असणे आवश्यक आहे . योगा आणि ध्यानधारणेचा शारीरिक आणि मानसिक आरोग्य , शरीर , मन , मेंदू यांवर नेमका काय व कसा परिणाम होतो हो तपासणे या कार्यक्रमाचे मुख्य उद्दिष्ट आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


टीम इंडियाच्या आगामी ऑस्ट्रेलिया दौऱ्यातील टी२० मालिकेसाठी वगळण्यात आलेला कॅप्टन कूल महेंद्रसिंग धोनी सध्या काही विरंगुळ्याचे क्षण घालवताना दिसत आहे . क्रिकेटच्या मैदानापासून जरी धोनी दूर असला तरी तो खेळापासून दूर राहात नाही , हे अनेकदा पाहायला मिळालेलं आहे . एखाद्या मालिकेसाठी जर धोनीला संधी मिळाली नाही किंवा विश्रांती देण्यात आली , तर तो आपली मुलगी आणि पत्नी यांच्यासोबत वेळ घालवतोच . पण याशिवाय , क्रिकेट वगळता इतर खेळांप्रति असलेले त्याचे प्रेम या कालावधीत अधिक दिसून येते . धोनीचे फुटबॉल या खेळावरील प्रेम हे तर साऱ्यांनाच माहिती आहे . पण मंगळवारी धोनी चक्क कबड्डीच्या मैदानात दिसला . मात्र धोनी कोणत्याही सामन्यात सहभागी होण्यासाठी मैदानात नव्हता . एका जाहिरातीच्या चित्रीकरणासाठी धोनी मुंबईतील प्रो कबड्डीच्या मैदानात दिसला . या संबंधीची माहिती सोशल मीडियावरून देण्यात आली आहे . दरम्यान , माजी कर्णधार एम . एस . धोनीला टी - २० मालिकेतून वगळण्यात माझा हात नव्हता . त्याला वगळण्याबद्दल मला काही माहिती नव्हते . हा सर्वस्वी निर्णय निवड समितीचा होता , असा खुलासा भारताचा कर्णधार विराट कोहलीने विडिंजबरोबरच्या मालिका विजयानंतर झालेल्या पत्रकार परिषदेत तो केला . धोनीला विडिंज आणि ऑस्ट्रेलियाविरोधातील टी - २० मालिकेतून वगळल्यानंतर क्रीडा विश्वामध्ये आश्चर्य व्यक्त केले गेले होते . त्यानंतर धोनीच्या चाहत्यांनी निवड समिती आणि विराट कोहलीवर नाराजी व्यक्त करत सडकून टीका केली होती .


दैनंदिन जीवनात आपल्याला आरोग्याच्या लहान - मोठ्या तक्रारी उद्भवत असतात . या तक्रारी अशा असतात की त्यासाठी डॉक्टरांकडे जाण्याचीही आवश्यकता नसते तरीही त्या त्रासदायक असतात . अशावेळी काही सोपे उपाय केल्यास या त्रासांपासून आपली सुटका होऊ शकते . सकाळी झोपेतून उठल्यावर कोमट पाणी पिणे चांगले असते असे आपण ऐकतो . पण प्रत्यक्षात उठल्यावर चहा पिण्याची सवय काही केल्या जात नाही . मात्र सुरुवातीला ही सवय लावून घेणे अवघड वाटले तरीही उठल्यावर चहाऐवजी कोमट पाणी हळद घालून प्यायल्यास त्याचे आरोग्याला अनेक फायदे होतात . मानसी जैन यांनी याविषयी सांगितलेल्या महत्त्वाच्या गोष्टी… . अन्नपचन चांगले होते हळद ही आरोग्याच्या अनेक समस्यांवरील उत्तम उपाय म्हणून ओळखली जाते . हळदीमुळे खाल्लेल्या अन्नाचे पचन होण्यास मदत होते तसेच पित्त रसाची निर्मिती होण्यासाठीही त्याचा उपयोग होतो . पित्तरसामुळे अन्नाचे पचन चांगल्या पद्धतीने होते . त्यामुळे शरीरातील पचनक्रीया सुरळीत राहण्यास मदत होते . तसेच तुम्ही जंकफूड खात असाल तर तुम्ही सकाळी उठल्यावर कोमट पाणी आणि हळद घ्यायलाच हवे . सूज कमी करण्यास मदत अनेकांना विविध कारणांनी शरीराच्या वेगवेगळ्या अवयवांना सूज येते . हळदीमध्ये असणाऱ्या घटकांमुळे शरीराला आलेली सूज कमी होण्यास मदत होते . त्यामुळे ज्यांना अर्थायटीससारख्या समस्या असतील त्यांनी न चुकता सकाळी उठल्यावर कोमट पाणी आणि हळद घ्यायलाच हवे . साखरेची पातळी नियमित राहण्यास उपयुक्त शरीरात असणाऱ्या साखरेची योग्य पद्धतीने प्रक्रिया करण्यासाठी हळद उपयुक्त असते . यामुळे शरीरातील साखरेच्या पातळीवर नियंत्रण राहण्यास मदत होते . मधुमेह असणाऱ्यांनी रोज सकाळी उठल्यावर कोमट पाणी आणि हळद प्यायल्यास त्यांच्या रक्तातील साखरेची पातळी नियंत्रणात राहण्यास मदत होते . चेहरा उजळण्यास मदत हळद ही त्वचेसाठीही उत्तम औषध आहे . तुम्ही नियमितपणे चेहऱ्याला हळद लावली तर चेहरा उजळण्यास मदत होते . हळदीमुळे रक्त शुद्ध होण्यास तसेच शरीरातील अनावश्यक टॉक्सिन्स काढून टाकण्यास मदत होते . त्यामुळे तुमची त्वचा उजळण्यास आणि आरोग्यदायी राहण्यास मदत होते . त्यामुळे हळद आणि कोमट पाण्याचे सेवन त्वचेसाठीही फायद्याचे ठरते . प्रतिकारशक्ती वाढते कोणत्याही आजाराशी ऋतूशी , अन्न - पाण्याशी सामना करण्यासाठी शरीराची प्रतिकारशक्ती चांगली असणे आवश्यक असते . हळदीमुळे ही प्रतिकारशक्ती वाढण्यास मदत होते .


यजमान न्यूझीलंडचे पाकिस्तानविरुद्धच्या पहिल्या कसोटी सामन्याच्या तिसऱ्या दिवशी पारडे जड असल्याचे दिसत आहे . न्यूझीलंडचा पहिला डाव २०० धावांवर आटोपला . पण त्यानंतर पाकिस्तानची दुसऱ्या डावात दिवसअखेर ७ बाद १२९ अशी स्थिती करत न्यूझीलंडने सामन्यावरील पकड मजबूत केली आहे . सध्याच्या घडीला पाकिस्तानकडे ६२ धावांची आघाडी असून त्यांचे तीन फलंदाज शिल्लक आहेत . शनिवारी ३ बाद १०४ या धावसंख्येवरून पुढे खेळताना न्यूझीलंडचा संघ मोठी मजल मारेल , असे वाटत होते . पण पाकिस्तानच्या वेगवान गोलंदाजांनी भेदक मारा केल्यामुळे न्यूझीलंडला दोनशे धावाच करता आल्या . दिवसाच्या तिसऱ्याच षटकामध्ये त्यांनी न्यूझीलंडला पहिला धक्का दिला . त्यानंतरच्याच षटकामध्ये शुक्रवारीच अर्धशतक झळकावणाऱ्या जीर रावलला ( ५५ ) शनिवारी एकही धाव काढू न देता बाद केले . न्यूझीलंडची ५ बाद १०९ अशी अवस्था असताना त्यांना मोठी धावसंख्या उभारता येणार नाही , असे वाटत होते . पण तळाच्या फलंदाजांनी उपयुक्त फलंदाजी केल्यामुळे न्यूझीलंडला दोनशे धावा करता आल्या . पाकिस्तानकडून राहत अलीने चार , तर मोहम्मद आमीर आणि सोहेल खान यांनी प्रत्येकी तीन बळी मिळवले . अझर अली ( ३१ ) आणि बाबर आझम ( २९ ) यांनी सावध फलंदाजी करत न्यूझीलंडच्या गोलंदाजीचा सामना करण्याचा प्रयत्न केला , पण त्यांना मोठी खेळी साकारता आली नाही . न्यूझीलंडचा वेगवान गोलंदाज ट्रेंट बोल्ट ( ३ बळी ) आणि नील वँगर ( २ बळी ) यांनी टिच्चून गोलंदाजी करत पाकिस्तानचे कबंरडे मोडले आणि दिवसअखेपर्यंत पाकिस्तानने १२९ धावांवर सात फलंदाज गमावले . संक्षिप्त धावफलक


‘फोर्ब्स’ यादीत आपल्या आवडत्या कलाकाराचं नाव आहे की नाही , हे जाणून घेण्याची साऱ्यांनाच उत्सुकता असते . हॉलिवूड कलाकारांसोबत बॉलिवूड कलाकारांच्या नावांचाही समावेश या यादीत आहे . सर्वात श्रीमंत अभिनेत्यांच्या यादीत मार्क वहल्बर्गने बाजी मारली आहे . तर या यादीत बॉलिवूडच्या तीन अभिनेत्यांचीही नावं आहेत . श्रींमत अभिनेत्यांच्या यादीत शाहरुख खान आठव्या स्थानावर आहे . त्याच्या मागोमाग सलमान खान आणि अक्षय कुमार यांनीही आपले नववे आणि १० वे स्थान निश्चित केले आहे . ’फोर्ब्स’ने प्रसिद्ध केलेल्या यादीनुसार एसआरकेने वर्षाला सुमारे २४३ . ५० कोटी रुपयांची कमाई केली . सलमानने यावर्षी २३७ कोटी रुपयांची तर अक्षय कुमारने २२७ . ५ कोटींची कमाई केली . कथा पडद्यामागचीः रंगभूमीची साधना ही एका तपाप्रमाणे - किशोरी शहाणे - विज त्यांची ही कमाई पाहून ‘फोर्ब्स’ने या तीनही सुपरस्टारची नावं जगात सर्वाधिक कमाई करणाऱ्या कलाकारांच्या यादीत विराजमान केली आहेत . या यादीत यंदा आमिर खानचे नाव मात्र कुठेच दिसले नाही . विशेष म्हणजे ‘दंगल’ सिनेमाने जगभरात एवढी भरघोस कमाई करुनही आमिरचे नाव या यादीत नाही याचेच आश्चर्य त्याच्या चाहत्यांना आहे . ‘दंगल’ सिनेमाने फक्त चीनमध्येच २००० कोटींहून अधिक कमाई केली . या मासिकाने १ जून २०१६ पासून ते १ जून २०१७ या १२ महिन्यांच्या कालावधीचा अभ्यास केला . तर ‘दंगल’ सिनेमा गेल्यावर्षी २३ डिसेंबरला प्रदर्शित झाला होता . या सिनेमाने सर्वाधिक कमाई जानेवारी ते जून या कालावधीत केली . मार्क वहल्बर्ग हा सर्वाधिक कमाई करणारा अभिनेता ठरला . त्याचे वर्षभरातले मानधने हे शाहरुखच्या मानधनापेक्षा ७९ टक्क्यांनी जास्त आहे . ‘ट्रान्सफॉमर्स - द लास्ट नाइट’ या त्याच्या सिनेमाने फारशी कमाई केली नसली तरी त्याच्या ठरलेल्या मानधनाने त्याला सर्वोच्च पदी नेऊन बसवले . त्याची या वर्षाची कमाई ही हॉलिवूडचा सुपरस्टार ड्वेन जॉनसन अर्थात द रॉकपेक्षाही जास्त आहे . गेल्या वर्षी द रॉक हा या यादीत सर्वोच्च स्थानावर होता . यंदा ६ . ५ कोटी डॉलर्सची कमाई त्याने केली . ख्रिस हॅम्सवर्थ , सॅम्युअल जॅक्सन आणि टॉम हँक्स हे कलाकार मात्र बॉलिवूडच्या कलाकारांच्याही मागे राहिले . सर्वात व्यग्र अभिनेता अशी ओळख असणाऱ्या मार्क रफेलोला २० व्या स्थानावर समाधान मानावे लागले . ‘ला ला लँड स्टार’ एमा स्टोन यावर्षी जगातील सर्वाधिक मानधन घेणाऱ्या अभिनेत्रींमध्ये अग्रस्थानी आहे . यावर्षी तिने २ . ६ कोटी डॉलर्सची कमाई केली . तर २ . ५५ कोटी डॉलर्सची कमाई करत जेनिफर अॅनिस्टनने दुसरे स्थान पटकावले आहे . या यादीवरुन हॉलिवूडमध्ये अभिनेता आणि अभिनेत्री यांच्या मानधनात किती मोठी तफावत आहे हे प्रकर्षाने जाणवते . यंदा या यादीतून दीपिका पदुकोणचेही नाव वगळण्यात आले . गेल्या वर्षी तिने या यादीत टॉप १० मध्ये स्थान पटकावले होते .


सध्या प्रत्येकाचीच जीवनशैली इतकी बिझी झाली आहे की सगळी गणितं घडाळ्याच्या काट्यावर फीरत असतात . ऑफीसचे ताण , घरातील गोष्टी , प्रवासात जाणारा वेळ आणि इतरही अनेक . या सगळ्या गडबडीत आपले आरोग्याकडे हमखास दुर्लक्ष होते . अनेकदा भूक लागूनही वेळेवर खाता येत नाही . सोबत डबा असला तरीही बाहेर खाल्ले जाते तर कधी आणखी काही . काही वेळा या सगळ्यात खाण्याच्या चुकीच्या सवयी अवलंबल्या जातात आणि त्याचा आरोग्यावर विपरित परिणाम व्हायला लागतो . त्यामुळे आपल्या आहारात योग्य तो बदल करणे गरजेचे आहे . हे बदल केल्यामुळे तुमचे आरोग्य तर चांगले राहतेच पण प्रतिकारशक्ती सुधारण्यासही मदत होते . पाहूयात आहारातील कोणते बदल तुमचे आरोग्य उत्तम राहण्यास उपयुक्त ठरतील . सर्व गोष्टींचे मिश्रण करा तुमच्याकडे कमी वेळ असेल आणि त्याचा तुम्हाला आरोग्यावर परिणाम होऊ द्यायचा नसेल तर सगळ्या गोष्टी एकत्र करुन खायचा पर्याय उत्तम ठरु शकतो . पालेभाज्यांमध्ये मोठ्या प्रमाणात पोषकतत्वे असल्याने त्यामुळे शरीराला मोठ्या प्रमाणात ऊर्जा मिळते . त्यामुळे पालेभाज्यांचे ज्यूस करुन पिण्याचा पर्याय उत्तम ठरु शकतो . यामध्ये फॅटसचे प्रमाण कमी असते , त्यामुळे वजनही नियंत्रणात राहण्यास मदत होते . तसेच या ज्यूसमुळे गोड खाण्याची इच्छा कमी होते . बाहेर खावे लागले तरी चांगली ऑर्डर द्या अनेकदा ऑफीसच्या मिटींग्ज किंवा इतर काही कारणांमुळे आपल्याला बाहेर खावे लागू शकते . अशावेळी जंक फूड किंवा इतर काही खाण्यापेक्षा आरोग्याला चांगल्या असलेले पदार्थ ऑर्डर करा . सॅलेड , सूप , ग्रील्ड फीश असे पदार्थ खाण्याला प्राधान्य द्या . यामध्ये बरीच पोषणतत्वे असल्याने ते आरोग्यासाठी चांगले असते . आहारात प्रोटीन पावडरचा समावेश करा प्रोटीन पावडरबाबत आपल्या मनात अनेक शंका असतात . मात्र प्रोटीन वापडर आरोग्यासाठी अतिशय उत्तम काम करते . प्रोटीन पावडरच्या वापराने तुमचे केवळ आरोग्य चांगले राहत नाही तर स्नायूंच्या बळकटीसाठीही ती अतिशय उपयुक्त ठरते . प्रोटीन पावडरमुळे आहारात सुसूत्रता येण्यास मदत होते . पाण्याची बाटली कायम सोबत असू द्या रोज किमान ३ ते ४ लीटर पाणी पिणे उत्तम आरोग्यासाठी आवश्यक असते . पाण्यामुळे शरीरातील अनावश्यक घटक वाहून जाण्यास मदत होते . त्यामुळे शरीर कोणत्याही संसर्गापासून वाचण्यास मदत होते . त्यामुळे तुम्ही कुठेही असाल तरी तुमच्याजवळ पाण्याची बाटली ठेवा आणि सतत थोडेथोड पाणी पित राहा . भरपूर फळे खा फळांमध्ये नैसर्गिकरित्या शरीराला आवश्यक असणारे अनेक घटक असतात . फळांमध्ये जीवनसत्त्वे , खनिजे , लोह , झिंक असे सर्व घटक असतात . या घटकांमुळे शरीर चांगले राहण्यास मदत होते . तसेच फळांमुळे वेगवेगळ्या समस्यांपासून आराम मिळण्यास फायदा होतो . तसेच काही फळे खाण्यास अतिशय सोपी असतात , त्यामुळे तुम्ही कितीही घाईत असाल तरीही फळे खाणे सोपे असते .


अंडी खाणे आरोग्यदायी मानले जाते . अंड्यातून मोठ्या प्रमाणात प्रथिने मिळतात ती शरीराची ताकद वाढविण्यासाठीही उपयुक्त असतात . घाईच्या वेळीही कधी नाश्ता म्हणून तर कधी जेवणात पोळीसोबत अंडे खाता येते . असे हे वेळ वाचवणारे आणि आरोग्यदायी अंडे आहारात असावे असे डॉक्टरही खायला सांगतात . आठवडाभर असणाऱ्या धावपळीमुळे गृहीणी अनेकदा एकाचवेळी दोन ते तीन दिवसांची अंडी आणून ठेवतात . ही अंडी फ्रिजमध्ये साठवून ठेवली जातात . ही अंडी फ्रिजमध्ये ठेवल्याने चांगली राहतात असे आपल्याला वाटते खरे . मात्र अशाप्रकारे फ्रिजमध्ये ठेवलेली अंडी वैज्ञानिकांच्या मते आरोग्यासाठी धोकादायक असतात . ग्रीन टीचे फायदे माहितीयेत ? अंड्याच्या पिवळ्या भागात मोठ्या प्रमाणात पोषक तत्वे असतात . अंडे खल्ल्यामुळे तुमचे वजन नियंत्रीत राहते . शिवाय कमी होण्यास मदत मिळते . आपल्या मेंदूसाठी अंडे अधिक फायदेशीर आहे . अंड्यातील पांढऱ्या भागापैकी पिवळा भागात जास्त पोषक घटक असतात . रुममधील सामान्य तापमानात अंडी साधारण ७ ते १० दिवस चांगली राहू शकतात . तर फ्रिजमधील अंडी ३० ते ४० दिवस चांगली राहतात . मात्र त्यातील स्वाद , ताजेपणा , चव पोषकद्रव्ये निघून जातात आणि त्याचा शरीराला काहीच उपयोग होत नाही . फ्रिजमध्ये अंडी ठेवल्याने ती जास्त थंड होतात . त्यामुळे त्यातील पोषक द्रव्ये निघून जातात . त्यामुळे शरीराला आवश्यक असणारी अंड्यातून मिळणारी पोषकद्रव्ये निघून जातात .


बॉलीवूड आणि हॉलीवूड अभिनेत्री प्रियांका चोप्रा ही एबीसी क्वांटिको या मालिकेच्या सेटवर जखमी झाल्याने तिला रुग्णालयात दाखल करण्यात आले होते . मात्र , तिची प्रकृती आता ठीक असल्याने तिला रुग्णालयातून घरी पाठवण्यात आले आहे . सेटवर जखमी झाल्यानंतर प्रियांकाने काही दिवस आराम करण्याचा निर्णय घेतल्याचे , सेटवरील सूत्रांनी म्हटले आहे . क्वांटिको या परेदशी मालिकेत काम करत असलेल्या प्रियांकाला गुरुवारी सेटवर दुखापत झाली . त्यावेळी तिला इजा झाल्याचे समोर आले . त्यानंतर प्रियांकाला तात्काळ रुग्णालयात दाखल करण्यात आले . रुग्णालयात योग्य ते उपचार घेतल्यानंतर तिला आता घरी पाठविण्यात आल्याचे , सेटवरील सूत्रांनी सांगितले . एबीसी क्वांटिकोच्या प्रवक्त्याने दिलेल्या माहितीत म्हटले की , न्यू यॉर्कच्या सेटवर एक किरकोळ घटना घडली . डॉक्टरांनी सांगितल्यानुसार प्रियांका चोप्रा सध्या तिच्या घरीच आहे . तिला काही दिवस विश्रांती घेण्याचा सल्ला डॉक्टरांनी दिला आहे . प्रियांका जखमी झाली असली तरी त्याचा मालिकेच्या चित्रीकरणावर कोणताही परिणाम झालेला नाही . प्रियांकाशिवाय सध्या मालिकेचे चित्रीकरण करण्यात येत आहे . जवळपास एक आठवड्यानंतर प्रियांका तिच्या कामाला सुरुवात करू शकणार आहे .


भारतासमवेत क्रिकेटचे सामने व्हावेत , यासाठी आंतरराष्ट्रीय क्रिकेट परिषदेने पुढाकार घेऊन त्यांची जबाबदारी पार पाडावी , अशी विनंतीवजा गळ पाकिस्तान क्रिकेट मंडळाचे अध्यक्ष एहसान मणी यांनी घातली आहे . या विषयासंदर्भात मणी म्हणाले , ‘‘मी आयसीसीत असताना त्याबाबत यापूर्वीच बोललो आहे . परंतु , मी आता पीसीबीवर कार्यरत असल्याने या विषयावर अधिक परिणामकारकपणे त्यावर बोलणार आहे . जर भारत आणि पाकिस्तान एकमेकांशी एकमेकांच्या देशात खेळणार नसतील , तर मग ते आयसीसीत एकमेकांविरुद्ध कसे खेळतात ? ’’ भारत आणि पाकिस्तानदरम्यान २००७ साली झालेल्या कसोटी मालिकेनंतर या दोन्ही देशांमध्ये एकही मालिका खेळवण्यात आलेली नाही . २०१२ - १३ साली पाकिस्तानने भारतासमवेत निर्धारित षटकांची एक मालिका खेळली होती . मात्र , २००८ साली मुंबईवर झालेल्या दहशतवादी हल्ल्यानंतर या दोन्ही देशांमध्ये एकही कसोटी मालिका झालेली नाही . भारत पाकिस्तानशी मालिका खेळत नसल्याने ७० दशलक्ष अमेरिकन डॉलर्सची नुकसानभरपाई पाकिस्तानने द्यावी , अशी याचिका पाकिस्तानने केली असून त्याबाबत आयसीसीच्या वादनिवारण समितीने अद्यापही त्यांचा निकाल दिलेला नाही .


प्रियांका चोप्राच्या ‘पर्पल पिक्चर्स’ची निर्मिती असलेला आणि राजेश म्हापूसकर दिग्दर्शित ‘व्हेंटिलेटर’ हा मराठी चित्रपट खूपच हिट झाला . तीन राष्ट्रीय पुरस्कारावर या चित्रपटानं आपली मोहर उमटवली . याव्यतिरिक्तही या चित्रपटाला अनेक पुरस्कार मिळाले . या चित्रपटाचा गुजराती भाषेत रिमेक येत आहे . गुजराती ‘व्हेंटिलेटर’चा पहिला पोस्टर नुकताच प्रदर्शित करण्यात आला आहे . उमंग व्यास या चित्रपटाचं दिग्दर्शन करत असून गुजराती व्हेंटिलेटर’ १४ सप्टेंबरला प्रदर्शित होत आहे . या चित्रपटात जॅकी श्रॉफ मुख्य भूमिकेत दिसणार आहे . या चित्रपटाच्या निमित्तानं जॅकी श्रॉफ गुजराती चित्रपट सृष्टीत पदार्पण करत आहे . ‘अखेर मला माझ्या मातृभाषेतील चित्रपटात काम करण्याची संधी मिळाली आहे . त्यामुळे मी खूप खूश आहे . शिवाय चाहत्यांच्या अपेक्षा मी पूर्ण करू शकेन अशी मला आशा आहे , ’ असं म्हणत जॅकी श्रॉफ यांनी आनंद व्यक्त केला आहे . जॅकी श्रॉफ जग्गु दादाची भूमिका साकारणार आहे , मराठी व्हेंटिलेटरमध्ये ही भूमिका आशुतोष गोवारीकर यांनी साकारली होती . या चित्रपटात गुजराती रंगभूमीवरचे अनेक कलाकारही पाहायला मिळणार आहेत .


अव्वल दर्जाच्या वेगवान गोलंदाजाला आपल्या मनाप्रमाणे क्षेत्ररक्षण करण्यासाठी स्वातंत्र्य किंवा कर्णधाराचे पूर्ण सहकार्य लागते . भारताचा कर्णधार विराट कोहली हा मला गोलंदाजी करताना क्षेत्ररक्षणाबाबत स्वातंत्र्य देतो . त्यामुळेच मला चांगले यश मिळते , असे वेगवान गोलंदाज उमेश यादवने सांगितले . ‘‘कोहली हा गोलंदाजांचा कर्णधार आहे . तो एखाद्या गोलंदाजाकडे चेंडू सोपवीत क्षेत्ररक्षकांची व्यूहरचना करण्याचे सर्वाधिकार त्याला देत असतो . कोणत्या ठिकाणी कोणते क्षेत्ररक्षक पाहिजेत , असे तो आम्हाला विचारतो व त्यानुसार व्यूहरचना करीत असतो . गोलंदाजांच्या योजनांची व कल्पनांची तो पाठराखण करतो . समजा , हे नियोजन फसले तर त्याऐवजी कसे नियोजन केले पाहिजे , याबाबत तो लगेच मार्गदर्शन करतो . ऑस्ट्रेलियाच्या फलंदाजांना बाद करणे हे आव्हानच असते . त्यामुळे त्यांच्याविरुद्ध मी काही अस्त्रे राखीव ठेवली आहेत . इनस्विंग गोलंदाजीवर मी सध्या भर दिला आहे , तरीही माझ्या गोलंदाजीतील विविधता वाढविण्यावर माझा भर असतो , ’’ असे यादवने सांगितले . बांगलादेशचा अष्टपैलू खेळाडू शकीब अल हसनने नुकत्याच झालेल्या भारताविरुद्धच्या कसोटीत यादवचे प्रभावी गोलंदाजीबाबत कौतुक केले होते . याबाबत यादव म्हणाला , ‘‘बांगलादेशविरुद्धच्या कसोटीत मला अपेक्षेइतके भरपूर यश मिळाले नाही . तरीही माझी इनस्विंग गोलंदाजी समाधानकारक झाली होती . आमचे प्रशिक्षक अनिल कुंबळे यांनी केलेल्या मार्गदर्शनाचा मला खूप फायदा झाला , तरीही माझ्या गोलंदाजीत आणखी सुधारणांची आवश्यकता आहे . प्रत्येक दिवस माझ्यासाठी शिकण्याची संधी असते , ’’ असेही यादवने सांगितले .


इंडोनेशियात सुरु असलेल्या १८ व्या आशियाई खेळांमध्ये भारतीय हॉकी संघाने आपल्या सर्वोत मोठ्या विजयाची नोंद केली आहे . साखळी सामन्यात हाँगकाँग विरुद्ध खेळताना भारताने तब्बल २६ गोलची नोंद केली . याआधी १९३२ साली लॉस एंजलिस ऑलिम्पिकमध्ये भारताने अमेरिकेवर २४ - १ ने मात केली होती . एशियाडच्या पहिल्या सामन्यात भारताने यजमान इंडोनेशियाचा १७ - ० या फरकाने पराभव केला होता . संपूर्ण सामन्यावर भारतीय खेळाडूंनी एकहाती वर्चस्व गाजवलं . हाँगकाँगचे खेळाडू कोणत्याही तुलनेत भारताच्या बरोबरीत दिसत नव्हते . या सामन्यात भारताच्या ४ खेळाडूंनी हॅटट्रिकची नोंद केली . भारताकडून आकाशदीप सिंहने ३ , मनप्रित सिंहने २ , रुपिंदरपाल सिंहने ३ , एस . व्ही . सुनीलने २ , विवेक सागर प्रसादने १ , ललित उपाध्यायने ३ , मनदीप सिंहने २ , अमित रोहिदासने १ , हरमनप्रीत सिंहने ४ ; तर वरुण कुमार , दिलप्रीत सिंह , चिंगलेनसाना , सिमरनजीत सिंह , सुरिंदर सिंह यांनी प्रत्येकी १ - १ गोल झळकावला .


व्हॉटसअॅप हे सध्या स्मार्टफोन वापरणाऱ्यांच्या गळ्यातील ताईत झाले आहे . अनेकांना तर व्हॉटसअॅपशिवाय जगणे ही एक प्रकारची शिक्षाच वाटू शकते . पण ज्या जिओच्या फोनची मागील काही दिवसांपासून चर्चा आहे त्यावर ग्राहकांना व्हॉटसअॅप वापरता येणार नाही . त्यामुळे सोशल मीडियावरील संपर्कावर गदा येणार असल्याने तुम्ही हा फोन घेण्याची विचार करत असाल तर ही गोष्ट नक्की लक्षात ठेवा . जिओचा आपला असा जिओ प्लॅटफॉर्म असणार आहे . त्यामुळे कंपनी आपल्या अॅपला प्रमोट करण्यासाठी मोबाईलमध्ये व्हॉटसअॅप वापरु देणार नाहीये . ‘फायनान्सशियल एक्स्प्रेस’ने हे वृत्त दिले आहे . रिलायन्सने आपला हा बहुचर्चित जिओ 4G स्मार्टफोन १५०० रुपयांत उपलब्ध करुन दिला आहे . २४ ऑगस्टपासून सुरु करण्यात आलेल्या या फोनच्या प्री - बुकिंगवेळी इच्छुकांना ५०० रुपये भरावे लागले होते . त्यानंतर डिलिव्हरीच्यावेळी त्यांना आता १००० रुपये द्यावे लागणार आहेत . या फोनचा ग्रामीण भागात जास्तीत जास्त प्रसार व्हावा यासाठी आधी ग्रामीण भागात या फोन्सची डिलिव्हरी केली जाणार आहे . त्यानंतर शहरी भागातील ग्राहकांसाठी हा फोन उपलब्ध होणार आहे . येत्या १५ दिवसांत बुकिंग झालेल्या सुमारे ६० लाख फोन्सची डिलिव्हरी करण्यात येणार आहे . त्यांनतर पुढच्या टप्प्यातील बुकिंगला सुरुवात होणार आहे . मात्र , याबाबत अद्याप कुठलीही अधिकृत घोषणा करण्यात आलेली नाही . महिन्याला केवळ १५३ रुपयांमध्ये ग्राहकांना अनलिमिटेड डेटा आणि व्हॉईस कॉलिंग मिळणार आहे . मात्र केवळ ५०० एमबीपर्यंतच हायस्पीड डेटा मिळेल , त्यानंतर स्पीड कमी होईल . रिलायन्सच्या LYF ब्रँडअंतर्गत हा फोन येईल . या 4G VoLTE फीचर फोनमध्ये २ . ४ इंच आकाराची स्क्रीन असेल . ५१२ एमबी रॅम , ४ जीबी इंटर्नल स्टोरेज , ड्युअल सिम स्लॉट , 2 मेगापिक्सेल रिअर कॅमेरा आणि VGA फ्रंट कॅमेरा , 2000mAh क्षमतेची बॅटरी , ब्ल्यूटूथ आणि व्हिडिओ कॉलिंग सपोर्ट असे फीचर्स या फोनमध्ये असतील . याशिवाय क्वालकॉम प्रोसेसरवर आधारित आणि स्प्रेडट्रम कम्युनिकेशनच्या प्रोसेसरवर आधारित असे दोन प्रकार जिओच्या फोनमध्ये असणार आहेत . याशिवाय जिओच्या फोनवर हॉटस्पॉट सुविधाही वापरता येणार नाही .


नवरात्र , दिवाळी हे सण आता अगदी तोंडावर आले आहेत . तेव्हा भेटवस्तू , कपडे , घरगुती सजावटीच्या वस्तू आणि इतर उपकरणांची खरेदी सुरू होईल . या सणांचा आनंद लुटायचा असेल तर खरेदी तर आलीच . पण हा खर्च करताना त्याचे योग्य ते नियोजन केले तर ते डोईजड न होता आणि त्याचा ताण न येता ही प्रक्रिया आनंदाची होते आणि सणासुदीचा आनंदही लुटता येतो . तेव्हा खरेदीची यादी कमी करण्याऐवजी खर्चावर नियंत्रण ठेवणे केव्हाही चांगले . पाहूयात खरेदीवर जास्त पैसे खर्च होऊ नयेत यासाठीच्या काही सोप्या युक्त्या… ऑनलाईन खरेदीबाबत विचार करा ई - कॉमर्समुळे सोयीनुसार खरेदी करता येते आणि त्याचबरोबर स्पर्धात्मक किमतींमुळे चांगले डीलही मिळू शकते . कपडे असोत किंवा उपकरणे , ऑनलाईन स्टोअर्समध्ये तुम्हाला घसघशीत सूट मिळेल , विशेषतः सणासुदीच्या वेळी . ई - वॉलेट आणि क्रेडिट कार्ड्सवर खरेदी केल्यास तुम्हाला आणखी पैसे वाचवता येतील . कारण क्रेडिट कार्ड / ई - वॉलेट कंपन्यांसह टाय अप केलेले किरकोळ विक्रेते त्यांच्या वापरावर खास सवलत देऊ करतात . मोठ्या किमतीच्या वस्तूंच्या किमतींची तुलना करा एखादी वस्तू खरेदी करण्याचे ठरविण्यापूर्वी , किंमतीची तुलना करणाऱ्या साईट्स किंवा समीक्षकांद्वारे बाजारात उपलब्ध असलेल्या किमतींची तुलना करा , विशेषतः मोठ्या किमतीच्या वस्तूंबाबत किंमतीची तुलना करणाऱ्या साईट्स विशिष्ट उत्पादनासाठी ऑफलाईन आणि ऑनलाईन दोन्ही ठिकाणी उपलब्ध असलेली सर्वात कमी किंमत दाखवतात . तुम्ही फक्त उत्पादनाचा बारकोड स्कॅन करायचा असतो . किमतींबाबत ऑनलाईन चाललेल्या या स्पर्धात्मक वातावरणात ठराविक प्रसंगी प्रत्यक्ष दुकानात जाऊन खरेदी करणे सुद्धा कधी कधी स्वस्त पडू शकते . उधारी काळजीपूर्वकपणे करा ठराविक बँका सणासुदीच्या काळांत शून्य प्रक्रिया शुल्क आकारतात आणि व्याज दरांवरही सूट देतात , अशावेळी तुम्ही ग्राहकोपयोगी टिकाऊ वस्तू आणि वाहने कर्जावर घेण्याबाबत विचार करू शकता . जर तुम्हाला लहानशी रक्कम उधार घ्यायची असेल तर , तुम्ही क्रेडिट कार्डांद्वारे खरेदी करू शकता . क्रेडिट कार्डे तुम्हाला ५५ दिवसांचा व्याज - मुक्त कालावधी देतात . क्रेडिट कार्डावरील खरेदीवर तुम्हाला कॅशबॅक आणि रिवॉर्ड पॉईंट्सही मिळवता येतात . तुम्ही ईएमआयचा पर्याय निवडूनही त्याचे बिल भरू शकता . व्यक्तिगत कर्ज घेण्यापूर्वी किंवा क्रेडिट कार्डावर खरेदी करण्यापूर्वी त्याची परतफेडीची योजना आखून ठेवा . खरेदीची यादी बनवा आणि तिचे काटेकोर पालन करा अनेकदा ज्या गोष्टी आपल्याला कधी खरेदीच करायच्या नव्हत्या त्या उगाचच उधळपट्टी करून खरेदी केल्याने जास्त पैसे खर्च होतात . सवलत मिळाली म्हणून किंवा उगाच मोहात पडून खरेदी केल्यामुळे अनावश्यक खरेदी होते . ऑनलाईन किंवा ऑफलाईन खरेदी करताना खरेदीची यादी आधीच तयार करून तिचे काटेकोर पालन करा आणि अनावश्यक खरेदीवर नियंत्रण ठेवा . तुमच्याकडे किती पैसे आहेत त्यानुसार प्रत्येक श्रेणीला ठराविक रक्कम ठरवून तुम्ही अशी यादी बनवू शकता . स्वतः तयार केलेल्या भेटवस्तू द्या सणासुदीच्या दिवसांत भेटवस्तू आवश्यक असतात आणि तुमच्या नातेवाईकांना व मित्रांना तुम्ही भेटवस्तू देणारच . तथापि , महागड्या वस्तू खरेदी करण्याऐवजी , तुम्ही विचारपूर्वक काही गोष्टी तयार करू शकता . त्यामुळे त्या स्वस्तही मिळतील तसेच तुमच्या आप्तांना नेहमी लक्षात राहील की तुम्ही त्यांना विचारपूर्वक भेटवस्तू दिली आहे . उदाहरणार्थ , एखादे पेंटिंग बनवा , कुकीज बनवा किंवा काहीतरी हस्तकलेच्या वस्तू बनवा आणि त्या छानशा कागदांत गुंडाळून तुमच्या मित्रांना द्या . आदिल शेट्टी , सीईओ , बँकबझार


जमीन खरेदी करणे ही बाजारात उपलब्ध असलेल्या आकर्षक दीर्घकालीन गुंतवणुकींपैकी एक आहे . जमिनीतील गुंतवणुकीने नेहमीच तेजीचा पराभव करून परतावा दिलेला आहे . जर योग्य जागा निवडली आणि अशा मालमत्तेच्या बाबतीत कायदेविषयक कोणतेही वाद नसतील , तर जमिनीत केलेली दीर्घकालीन गुंतवणूक आश्चर्यकारक परतावा देऊ शकते . शहरांमध्ये जमिनींची उपलब्धता कमी असल्याने नवीन रिअल्टी प्रोजेक्ट्स आणण्यासाठी विकासक आणि अस्तित्वात असलेल्या घरांपैकी घरांचा पुरवठा करण्यावर आणि जमीनमालकांबरोबर संयुक्त जमीन विकास करार ( जेडीए ) करण्यावर लक्ष केंद्रित करीत आहेत . जीडीएज् नेहमीच जमीनमालक आणि रिअल इस्टेट डेव्हलपर अशा दोहोंसाठी हुकमी संधी उपलब्ध करून देतात . संयुक्त विकास प्रकल्प जमीनमालकांना त्यांच्या मालमत्तेला मोठी किंमत मिळवून देऊन फायदा करून देतात तर विकासकांना महागडे जमिनीचे तुकडे खरेदी न करता रिअल इस्टेट प्रोजेक्ट्स निर्माण करण्याची संधी मिळवून देतात . जेडीएवर सही करण्यापूर्वी जमीनमालकाने त्याचे कायदेशीर परिणाम , करविषयक दायित्व आणि ह्या व्यवहाराचे इतर महत्त्वाचे पैलू लक्षात घेऊन त्यानंतर निर्माण होणारे आर्थिक परिणामांचे गणित मांडले पाहिजे . संयुक्त विकास प्रकल्प कसे काम करतात आणि जमीनमालकांनी त्यांची जमीन विकासकाला बांधकामासाठी देण्यापूर्वी कोणती सावधानता बाळगली पाहिजे हे आता आपण पाहू या . संयुक्त विकास प्रकल्प कसे कार्य करतात ? बिल्डर्स सुरुवातीला व्यवहार्यता पाहण्यासाठी जमिनीचा अभ्यास करतात आणि तिच्यावर किती अपार्टमेंट्स किंवा घरे बांधली जाऊ शकतात , प्रकल्प करण्यासाठी किती वेळ लागेल , जमिनीचा प्रचलित बाजारभाव किती आहे , त्यासाठी उभाराव्या लागणाऱ्या निधीसाठी किती खर्च करावा लागेल , बांधकामसाहित्य आणि मजुरी , त्या भागातील घरांचे भाव , इत्यादी पाहतात . त्यानंतर अपार्टमेंट्च्या एकूण संख्येत आणि / किंवा आर्थिक मोबदल्यातील तुमचा हिस्सा किती ह्याचा प्रस्ताव ठेवला जातो . सामान्यतः बिल्डर ८०ः२० ते ६०ः४० ह्या प्रमाणात मोबदला देऊ करतात , म्हणजेच एकूण मोबदल्यापैकी अपार्टमेंटच्या माध्यमातून द्यावयाचा ८० ते ६० टक्के हिस्सा आणि उर्वरित २० ते ४० टक्के मोबदला रोख रकमेच्या स्वरुपात देतात . मोबदल्याच्या रचनेच्या बाबतीत खेळखंडोबा करून बिल्डर स्वतःची जोखीम कमी ठेवण्याचा प्रयत्न करू शकतो , म्हणून जमीनमालकांनी त्यावर लक्ष ठेवले पाहिजे . जमीनमालकाला जर तात्पुरते वेगळ्या जागी स्थलांतरित व्हावे लागत असेल , तर जमीनमालकाने मोबदल्याच्या पॅकेचमध्ये केलेला खर्च , प्रकल्प पूर्ण होईपर्यंत समाविष्ट करीत असतो . एका प्रकल्पात दोन पक्ष , म्हणजेच जमीनमालक आणि विकासक या दोघांचा सहभाग असल्यामुळे त्यांच्यामध्ये वाद होण्याची शक्यता असते , जे सहजपणे कायदेशीर प्रकरण दाखल करण्यापर्यंत जाऊ शकतात आणि ते मिटण्यासाठी खूप काळ जाऊ शकतो . म्हणून तुम्ही जर तुमची जमीन विकास करण्यासाठी बिल्डरला देण्याचा विचार करीत असलात , तर आवश्यक ती सावधानता घेतलीच पाहिजे . जमीन विकासकामासाठी देताना बाळगावयाची विशेष सावधानता – जेडीए हा महत्त्वाच्या दस्तऐवजांपैकी एक असतो , जो याच्याशी संबंधित असलेल्या बँकांकडून तसेच घर खरेदी करणाऱ्यांकडून मागितला जाईल . म्हणून एक जमीनमालक म्हणून तुम्ही हा जेडीए निबंधकांच्या कार्यालयात नोंदणीकृत करून घेतला असल्याची खातरजमा केली पाहिजे . – जेडीए नोंदणीकृत केल्याने न्यायालयांना विकासक आणि जमीनमालक यांच्यातील कायदेशीर वाद सोडविणे सोपे जाते . शिवाय , जेडीए एकदा नोंदणीकृत केले की , त्यात मान्य केलेल्या अटी कोणताही पक्ष बदलू शकत नाही . – तुम्ही जेडीएवर सही करण्यापूर्वी बांधावयाच्या अपार्टमेंट्सची एकूण संख्या आणि तुम्हाला किती दिले जात आहेत ह्यासारख्या महत्त्वाच्या माहितीचा उल्लेख केलेला असेल याची खातरजमा करा . – ज्या भागावर बांधकाम करावयाचे आहे , त्याला खुणा केल्या पाहिजेत . सामायिक क्षेत्र आणि सुविधा निश्चित केल्या पाहिजेत . – पैसे भरण्याची कालमर्यादा आणि जर विलंब झाला , तर त्यासाठीच्या दंडाच्या कलमाचा स्पष्टपणे करायला हवा . – प्रकल्पाचा प्लॅन जेडीएला जोडा आणि त्याच अपार्टमेंट्चा आकार , उंची आणि प्रत्येक माहिती तपशीलवार दिलेली असेल ह्याची काळजी घ्या . – विद्युतविभाग , पाणीपुरवठा , सांडपाणी आणि महानगरपालिका यांसारख्या संबंधित प्राधिकरणाकडील आवश्यक त्या परवानग्या आणि मान्यतांचे तपशील मिळवा . – जेडीएची पडताळणी करण्यासाठी आणि तुम्ही सही करण्यापूर्वी तो तपासून पाहण्यासाठी बिल्डरने कामाला ठेवलेल्या कायदेतज्ज्ञांवर कधीही अवलंबून राहू नका आणि नेहमी तुमचे स्वतःचे कायदेतज्ज्ञ नेमा . – जेडीएमध्ये बिल्डरची जबाबदारी आणि जेडीएचे उल्लंघन झाल्यास जमीनमालक कोणती कारवाई करू शकतो याचा स्पष्टपणे उल्लेख करायलाच हवा . – बहुतेक रिअल्टी प्रोजेक्ट्ससाठी प्रकल्प उशिरा सुरू होणे ह्या महत्त्वाच्या समस्येला सामोरे जावे लागते , म्हणून जमीनमालकाने अशा समस्यांचा उल्लेख जेडीएमध्ये करायलाच हवा . टीम बँकबझार


FIFA U - 17 विश्वचषकाचा मान यंदा भारताला मिळाला आहे . या स्पर्धेचा अंतिम सामना कोलकात्याच्या ऐतिहासिक सॉल्टलेक स्टेडियमवर खेळवला जाणार आहे . या महत्वाच्या स्पर्धेला जास्तीत जास्त लोकांनी हजेरी लावावी याकरता पश्चिम बंगाल सरकार प्रयत्न करत आहे . सूत्रांनी दिलेल्या माहितीनुसार पश्चिम बंगालच्या मुख्यमंत्री ममता बॅनर्जी यांनी कोलकात्यात होणाऱ्या १० सामन्यांसाठी ५ हजार विद्यार्थ्यांना मोफत पास देण्याचं ठरवलं आहे . अवश्य वाचा – U - 17 फुटबॉल विश्वचषकासाठी कोलकाता शहर सज्ज , सॉल्ट लेक स्टेडीयमचं रुपडं पालटलं कोलकाता सरकारच्या शिक्षण विभागातील अधिकाऱ्यांनी यासंदर्भात पीटीआयला माहिती दिली . ८ ऑक्टोबरला कोलकात्यात विश्वचषकाचा अंतिम सामना खेळवला जाणार आहे . त्यापूर्वी स्पर्धेतील आणखी नऊ सामनेही कोलकात्यातच खेळवले जाणार आहेत . त्यासाठी शहरातील विविध शाळा आणि महाविद्यालयातील ५ हजार मुलांना या सामन्यांचे मोफत पास दिले जातील . केवळ फुटबॉल खेळात स्वारस्य असलेल्या खेळाडूंनाच हे पास देण्यात येणार आहेत . कोलकाता शहरात फुटबॉलची प्रचंड क्रेझ आहे . या खेळाडुंना प्रोत्साहन देण्याच्या उद्देशाने पश्चिम बंगाल सरकारने हा निर्णय घेतला आहे . सॉल्टलेक स्टेडियममध्ये या विद्यार्थ्यांना बसण्यासाठी खास व्यवस्था करण्यात येणार आहे . यासाठी पश्चिम बंगाल क्रीडा प्राधिकरणाला फुटबॉल खेळणाऱ्या विद्यार्थ्यांची यादी करण्याचे आदेश दिले आहेत . याचसोबत या मुलांना ने - आण करण्यासाठी सार्वजनिक वाहतूक विभाग ७० बस पुरवणार आहे . या मुलांच्या खाण्यापिण्याची व्यवस्थाही सरकारतर्फे करण्यात येणार आहे . ‘फिफा’तर्फे आयोजित करण्यात येणारी इतकी मोठी स्पर्धा कोलकाता शहरात होत आहे . कोलकाता आणि पश्चिम बंगालमध्ये अनेक खेळाडू फुटबॉलपटू होण्याचं स्वप्न बाळगून आहेत . या विद्यार्थ्यांना विश्वचषकाचे सामने थेट बघण्याची संधी मिळाली , तर भविष्यात ते देखील अशा स्पर्धांमध्ये चांगली कामगिरी करुन राज्याचं नाव मोठं करतील , असा आत्मविश्वास क्रीडा प्राधिकरणाने व्यक्त केला आहे .


चित्रिकरणाला अवघे १० दिवस बाकी असताना प्रियांकानं ‘भारत’ सिनेमाला सोडचिठ्ठी देत सगळ्यांनाच आश्चर्याचा धक्का दिला . ‘भारत’साठी प्रियांकानं सर्वाधिक मानधन आकारल्याचं म्हटलं जात होतं . प्रियांकानं बिग बजेट सिनेमाला ऐनवेळी नकार दिल्यानं अनेकांच्या भुवया उंचावल्या . नंतर या नकाराची अनेक कारणं समोर आली त्यातलं प्रमुख कारण होतं तिच्या वाट्याला आलेला हॉलिवूड चित्रपट . प्रियांकाच्या या ऐनवेळी माघार घेण्याच्या निर्णयावर अखेर सलमाननं मौन सोडलं आहे . ‘मी तिच्यासाठी खूप आनंदी आहे . तिनं हॉलिवूड चित्रपटाला होकार दिला आहे याची पूर्वकल्पना आम्हाला होती , त्यामुळे आम्ही तिला रोखू शकलो नाही . चित्रिकरणाला दहा दिवस बाकी असताना तिनं चित्रपट सोडण्याचा निर्णय आम्हाला कळवला . तिच्याकडे दोनच पर्याय होते एकतर माझ्यासोबत काम करणं किंवा हॉलिवूड चित्रपट करणं आणि तिनं दुसरा पर्याय स्विकारला’ असं सलमान म्हणाला . खरं तर प्रियांकानं हा बिग बजेट चित्रपट नाकारला म्हणून सलमानही नाराज होता तसेच तिच्यासोबत कधीही काम न करण्याचा निर्णय त्यानं घेतला . मात्र सलमाननं तिच्या निर्णयाचं कौतुक करत आपल्या परिनं हा वाद मिटवण्याचा प्रयत्न केला आहे .


मुंबई : नात्यातं प्रेम आणि विश्वास असेल तर कुठलही संकट सहज पार पाडता येतं यावर सरस्वतीने विश्वास ठेवत अनेक अडचणीवर मात केली . या मालिकेला खास करून सरस्वती आणि राघवला प्रेक्षकांचे भरपूर प्रेम मिळाले . प्रेक्षकांच्या लाभलेल्या उदंड प्रतिसादामुळेच आज कलर्स मराठीवरील सरस्वती मालिका महाराष्ट्राच्या घराघरात पोहचली . सरस्वती मालिकेचे ५०० भाग नुकतेच पूर्ण झाले आहेत . मालिकेच्या टीमने एकत्र मिळून पार्टी केली ज्यामध्ये मालिकेशी जोडलेला प्रत्येक कलाकार पार्टीमध्ये हजर होता . मालिकेमध्ये आता देविका म्हणजेच जुई गडकरी’ची एन्ट्री झाली आहे . तिच्या येण्याने सरस्वती आणि राघवच्या आयुष्यात काय बदल होणार आहे ? सरस्वती मालिकाला कुठलं नवीन वळण मिळणार आहे हे बघणे प्रेक्षकांसाठी नक्कीच रंजक असणार आहे . सरस्वती – राघवच्या या २ वर्षांच्या प्रवासामाध्ये खूप घटना घडल्या ज्यामध्ये सरस्वती खंबीरपणे उभी राहली . या प्रवासात प्रेक्षक सरस्वती सामोरी गेलेल्या अनेक अडचणीना , आव्हानांना , तसेच सरस्वती – राघवच्या फुलणाऱ्या प्रीतीचे साक्षी ठरले . पण या सगळ्या प्रवासात एक गोष्ट मात्र कायम राहिली , ती म्हणजे , कोणत्याही संकटाच्या वेळी जीवाला जीव देणारी , आपुलकी जपणारी सरस्वती आणि तिचा नात्यांवर असलेला विश्वास . आपल्याच घरची , आपल्याच माणसांची वाटणारी , नात्यांमधली आपुलकी जपणारी आपली ही आवडती मालिका आता ५०० भागांचा टप्पा पूर्ण करत आहे आणि यानंतर ही कथा अधिकच उत्कंठावर्धक वळणावर पोचणार आहे . . . काय आहे हे नवं वळण , हे जाणून घेण्यासाठी पाहत राहा , सरस्वती – सोमवार ते शनिवार रात्री ७ . ०० वा . कलर्स मराठीवर !


आहारामध्ये फळे , भाज्या , धान्यापासून तयार केलेले ब्रेड , ऑलिव्ह ऑइलचा समावेश केल्याने आयुर्मान वाढत असल्याचा दावा संशोधकांनी केला आहे . हा अभ्यास जर्नल ऑफ इंटर्नल मेडिसिन या नियतकालिकात प्रसिद्ध करण्यात आला आहे . दाहशामक पदार्थाचा आहारात समावेश केल्यामुळे आयुर्मान वाढत असून कर्करोग आणि हृदयविकारामुळे मृत्यूचा धोका कमी होतो . पोलंडमधील वॉरसॉ विद्यापीठात करण्यात आलेल्या अभ्यासात ४५ ते ८३ या वयोगटातील ६८ , २७३ पुरुष आणि महिलांचा समावेश होता . १६ वर्षे या लोकांचा अभ्यास करण्यात आला . जे लोक दाहशामक आहाराचे सेवन करीत होते . त्यांना मृत्यूचा धोका १८ टक्क्यांनी कमी असल्याचे संशोधकांनी सांगितले . त्याचप्रमाणे त्यांचा हृदयविकाराने मृत्यू होण्याचा धोका २० टक्क्यांनी तर कर्करोगाने मृत्यू होण्याचा धोका १३ टक्क्यांनी कमी असल्याचे संशोधकांनी सांगितले . कमी प्रमाणात दाहशामक घटकांचा आहारात समावेश केल्यामुळेदेखील आरोग्यास फायदा होत असल्याचे आमच्या विश्लेषणात आढळून आल्याचे वॉरशॉ विद्यापीठाच्या सहयोगी प्राध्यापिका जोएन कलुजा यांनी सांगितले . धूम्रपान करणाऱ्या लोकांनादेखील या आहाराचे फायदे अनुभवले . दाहशामक पदार्थामध्ये फळे , हिरव्या भाज्या , चहा , कॉफी , धान्यापासून तयार केलेले ब्रेड , लो - फॅट चीज , ऑलिव्ह ऑइल , कॅनोला ऑइल , काजू , बदाम , चॉकलेट , कमी प्रमाणात रेड वाइन यांचा समावेश होतो .


आपल्या भावना , आपली मतं व्यक्त करण्यासाठी सहज उपलब्ध असणारा पर्याय म्हणजे सोशल मीडिया . मात्र याच सोशल मीडियावर आजकाल आपण कोणत्या गोष्टीमुळे ट्रोल होऊ याचा काही नेम नाही . सेलिब्रिटींच्या बाबतीत हे सहसा घडताना आपण पाहत असतोच . अभिनेत्री अनुष्का शर्मासोबत नुकतंच असं काहीसं घडलं आहे . आपल्या व्यग्र कामकाजातून वेळ काढून स्वच्छ भारत अभियानात सहभागी झालेली अनुष्काच सोशल मीडियावर ट्रोल झाली आहे . काही दिवसांपूर्वीच अनुष्का पंतप्रधान नरेंद्र मोदींच्या स्वच्छ भारत अभियानाशी जोडली गेली . त्याअंतर्गत तिने गुरुवारी वर्सोवा बीचवर स्वच्छतेची मोहीम राबवली . बीचवरचा कचरा उचलतानाचा फोटो अनुष्काने इन्स्टाग्राम अकाऊंटवर पोस्ट केला आणि नेटिझन्सना हेच कारण मिळालं . फक्त प्रसिद्धीसाठी हे स्वच्छता अभियान राबवण्यात आलं , असे कमेंट्स तिच्या फोटोवर येऊ लागले . तर काहींनी साफसफाई करण्याऐवजी फोटोशूट करत बसल्याचा आरोपही तिच्यावर लावला . वाचा : ‘केबीसी ९’ला मिळाली पहिली कोट्यधीश अनुष्काने तिच्या फोटोसोबत एक भली मोठी कॅप्शनसुद्धा दिली होता . स्वच्छतेबाबत लोकांमध्ये जनजागृती करणारी ही कॅप्शन होती . मात्र स्वच्छतेपेक्षा तिने लोकांना ज्ञान देण्यातच आपला वेळ घालवला , अशीही कमेंट एका नेटिझननं दिली . आपण राबवलेल्या अभियानानंतर ट्रोल केले जाऊ अशी अपेक्षाही अनुष्काने केली नसेल . आता यावर नेटिझन्सना ती काय उत्तर देते हे पाहणं महत्त्वाचं ठरेल


मुंबई : शेवटच्या षटकात सामना जिंकण्याची यंदाची ' परंपरा ' कायम राखत चेन्नई सुपर किंग्जने ' आयपीएल ' च्या गुणतक्त्यात पुन्हा आघाडी घेतली आहे . यंदाच्या ' आयपीएल ' मध्ये प्रत्येक संघाचे किमान पाच सामने झाले आहेत . चेन्नई आणि पंजाबने पहिले दोन क्रमांक पटकाविले आहेत , तर दिल्ली आणि मुंबईचे संघ तळाशी आहेत . विराट कोहली , एबी डिव्हिलिअर्ससारखे खेळाडू संघात असूनही रॉयल चॅलेंजर्स बंगळूरला पाचपैकी केवळ दोनच सामने जिंकता आले आहेत ; तर गतविजेत्या मुंबईला एकच विजय मिळाला आहे . गौतम गंभीरच्या दिल्ली डेअरडेव्हिल्सला मोठ्या फरकाने पराभव स्वीकारावा लागला असल्याने त्यांची निव्वळ धावगतीही खालावली आहे . ' आयपीएल ' गुणतक्ता ( मुंबई इंडियन्स विरुद्ध राजस्थान रॉयल्स सामन्यानंतर ) सर्वाधिक धावा ( मुंबई इंडियन्स विरुद्ध राजस्थान रॉयल्स सामन्यानंतर ) सर्वाधिक विकेट्स ( मुंबई इंडियन्स विरुद्ध राजस्थान रॉयल्स सामन्यानंतर )


झिओमीने आपल्या ‘एमआय ए वन’ स्मार्टफोनची किंमत कमी केली आहे . १४ हजार ९९९ रुपयांना असणारा हा फोन आता ग्राहकांना १२ हजार ९९९ रुपयांना विकत घेता येणार आहे . पण ही खास ऑफर तीन दिवसांसाठी देण्यात आली आहे . ७ डिसेंबर ते ९ डिसेंबर दरम्यान कंपनीच्या अधिकृत वेबसाईटबरोबरच फ्लिपकार्टवर या विशेष किंमतीमध्ये हा फोन उपलब्ध असणार आहे . ‘एमआय ए वन’ हा अॅण्ड्रॉइड ७ . १ . २ . नोगट ऑपरेटिंग सिस्टमवर काम करतो . मात्र कंपनीने अॅण्ड्रॉइड ८ . ० म्हणजेच अॅण्ड्रॉइड ओरियओची मोफत अपडेट दिली आहे . या फोनला फूल एचडी ५ . ५ इंचांची २ . ५ डी गोरिला ग्लास प्रकारची स्क्रीन आहे . संपूर्ण स्टील बॉडी असणारा हा फोन आकर्षक दिसतो . हा फोन कोअर क्वॉलकॉम स्नॅपड्रॅगन ६२५ प्रोसेसरवर काम करतो . ४ जीबी रॅम आणि ६४ जीबी इनबिल्ट मेमरी असणाऱ्या या फोनमध्ये मायक्रो एसडी कार्डची सुविधाही देण्यात आली आहे . या फोनमध्ये १२ मेगापिक्सल वाइड अँगल कॅमेरा आहे . ही लेन्स १२ मेगापिक्सलची टेलिफोटो प्रकाराची लेन्स असून ती 2x ऑप्टिकल झूम करुन वापरता येऊ शकते . फोनमध्ये फिंगरप्रिंट सेंसर देण्यात आला असून फोनची बॅटरी ३०८० एमएएच इतक्या क्षमतेची आहे .


विक्रम फडणीस निर्मित आणि दिग्दर्शित ‘हृदयांतर’ चित्रपटामध्ये अभिनेत्री मुक्ता बर्वे आणि अभिनेता सुबोध भावे पती - पत्नीच्या भूमिकेत दिसणार आहेत . ‘एक डाव धोबी पछाड’ या चित्रपटानंतर मुक्ता - सुबोध तब्बल नऊ वर्षांनी एकत्र दिसणार आहेत . विक्रम फडणीस प्रॉडक्शन आणि यंग बेरी एन्टरटेन्मेट निर्मित आणि विक्रम फडणीस दिग्दर्शित ‘हृदयांतर’ चित्रपटामध्ये सोनाली खरे , मुक्ता बर्वे आणि सुबोध भावे यांच्या मुख्य भूमिका आहेत . समायरा जोशीच्या भूमिकेत मुक्ता बर्वे तर श्री . शेखर जोशीच्या भूमिकेत सुबोध भावे दिसणार आहे . अभिनेता सुबोध भावे याविषयी म्हणाला , ‘मुक्ता आणि मी दोघेही पुण्यातले आहोत . त्यामुळे आमची मैत्री आम्ही कॉलेजमध्ये असताना भाग घेतलेल्या , पुरूषोत्तम करंडक स्पर्धेपासूनची आहे . मुंबईत आल्यावर आम्ही ‘बंधन’ मालिका केली . त्यानंतर ‘एक डाव धोबी पछाड’ सिनेमा केला . ती माझी खूप जुनी मैत्रीण आहेच . पण तिच्या कामाबद्दल मला अतिशय आदरही आहे . तिच्यासोबत काम करताना मी नेहमीच रिलॅक्स असतो . ” अभिनेत्री मुक्ता बर्वे म्हणते , ‘महाविद्यालयीन जीवनात लाखो तरूणींची धडकन ‘दी सुबोध भावे’ इथपासून ते माझा जिवलग मित्र सुब्या असा आमच्या दोघांच्या मैत्रीचा प्रवास झालाय . सुरूवातीच्या काळात सुबोधने दिग्दर्शित केलेल्या एका नाटकाचे कॉस्च्युम्सही मी केले होते . आणि ‘हृदयांतर’ आमच्या दोघांसाठी नक्कीच एक अविस्मरणीय सिनेमा असेल . ” विक्रम फडणीस दिग्दर्शित ‘हृदयांतर’ येत्या ९ जूनला चित्रपटगृहांमध्ये झळकणार आहे .


क्रिकेट असोसिएशन फॉर द ब्लाइंड ऑफ महाराष्ट्र ( CABM ) यांच्यातर्फे अंधांच्या महाराष्ट्र क्रिकेट संघाची आज निवड करण्यात आली . याबाबत निवड शिबीर ३१ ऑक्टोबर ते २ नोव्हेंबर या काळात पुणे जिल्हा क्रिकेट असोसिएशन सुरु होते . यासाठी संपूर्ण महाराष्ट्रातून ४० पूर्णपणे आणि काही अंशतः अंध खेळाडू सहभागी झाले होते . त्यातून आज सर्वोत्तम १७ खेळाडूंची महाराष्ट्राच्या अंध संघात निवड करण्यात आली . ८ ऑक्टोबर ते १० ऑक्टोबर २०१८ रोजी मुंबईत झालेल्या राज्य पातळीवरील सामन्यांमध्ये भाग घेतलेल्या १२० खेळाडूंनी सहभाग घेतला होता . यातून ४० उत्तम खेळाडू या शिबिरात निवडण्यात आले होते . यातून महाराष्ट्राच्या संघाची निवड WBCC ( वर्ल्ड अंध क्रिकेट परिषद ) आणि CABI ( क्रिकेट असोसिएशन फॉर द ब्लाइंड इन इंडिया ) याच्या नियमांतर्गत करण्यात आली . या शिबिरात भाग घेणाऱ्या ४० खेळाडूंपैकी १७ खेळाडू राष्ट्रीय स्पर्धांमध्ये महाराष्ट्राचे प्रतिनिधित्व करणार आहेत . संघ – स्वप्नील वाघ ( कर्णधार ) , सुनील राठोड ( उपकर्णधार ) , अमोल खर्चे , अनिल बेलसरे , प्रवीण कारलुके , निलेश नानारे , उत्तम मरगज , राहुल महाले , अनिल येती , अभिजित शिरतोडे , अभिजित धोडे , विनोद महाले , उमेश जाधव , विकास खिल्लारे . सुशील पाटील , संदीप जाधव , दिनेश धांडे ( राखीव खेळाडू )


बॉलिवूडमध्ये नेहमीच चर्चेत असणारा निर्माता आणि दिग्दर्शक करण जोहर पुन्हा एकदा चर्चेत आला आहे . त्याने ट्विटरच्या माध्यमातून आगामी चित्रपटाची घोषणा केल्यामुळे चित्रपटाबाबतच्या चर्चा रंगताना दिसत आहे . सध्याच्या घडीचा आघाडीचा अभिनेता सुशांत सिंह राजपूत आणि जॅकलीन फर्नांडिस यांच्यासोबत करण ‘ड्राइव्ह’ नावाच्या चित्रपटाची निर्मिती करणार आहे . करण जोहरने चित्रटाच्या दिग्दर्शनाची जबाबदारी तरुन मनसुखानी यांना दिली आहे . आगामी चित्रपटाची घोषणा करताना करणने ट्विटरवरुन एक फोटो देखील शेअर केला आहे . या फोटोतून जॅकलीन आणि सुशांत एका अनोख्या अंदाजात आगामी चित्रपटाचे संकेत देताना दिसते . करण जोहरच्या या तरुण सुखानी तब्बल सात वर्षानंतर बॉलिवूडमध्ये पदार्पण करणार आहेत . आगामी चित्रपटाबद्दल मनसुखाणी यांची उत्सुकता देखील शिगेला पोहोचली आहे . ७ वर्षे ३४५ दिवसानंतर पुनरागम करत असल्याचे सांगत त्यांनी ट्विटरच्या माध्यमातून पुनरागमनासाठी सज्ज असल्याचे सांगितले आहे . मनसुखानी यांनी यापूर्वी ‘दोस्ताना’ हा चित्रपट दिग्दर्शित केला होता . या चित्रपटाला चांगले यश मिळाले होते . मात्र त्यानंतर बऱ्याच वर्षे ते बॉलिवूडपासून दूर होते . करणच्या आगामी चित्रपट त्यांच्यासाठी महत्वपूर्ण असणार आहे . आगामी ‘ड्राइव्ह’ या चित्रपटात प्रेक्षकांना अॅक्शनचा थरार अनुभवायला मिळणार आहे . त्यामुळेच हा चित्रपट हॉलिवूडच्या धर्तीवरील देसी फास्ट अॅण्ड फ्युरिअसचा थरार असेल , अशी चर्चा बॉलिवूड वर्तळात रंगताना दिसत आहे . सुशांत राजपूतच्या यशस्वी चित्रपटाबद्दल बोलायचे तर , भारतीय संघाचा माजी कर्णधार महेंद्रसिंग धोनी याच्या आयुष्यावर आधारित चित्रपटातील भूमिकेमुळे त्याला चांगलीच लोकप्रियता मिळाल्याचे पाहायला मिळाले होते . या चित्रपटाने बॉक्स ऑफिसवर चांगली कमाई देखील केली होती . या प्रकारेच आगामी चित्रपटालाही यश मिळावे , असा निर्मात्यांचा मानस असेल . यावर्षी सुशांत सिंग राजपूत ‘राबता’ चित्रपटातून प्रेक्षकांच्या भेटीला येणार आहे . जॅकलीन देखील सध्या व्यग्र असल्याचे दिसते . जॅकलीन सध्या एका रिअॅलिटीशोमध्ये परिक्षकाच्या भूमिकेत दिसत आहे . यापूर्वी ती ‘झलक दिख ला जा’ या डान्स शोमधून करण जोहरसोबत दिसली होती . याशिवाय जॅकलीन सिद्धार्थ मल्होत्रासोबत अॅक्शनपटामध्ये देखील झळकणार आहे . बॉलीवूडमध्ये ‘स्टुडण्ट ऑफ द इयर’ या चित्रपटाने पदार्पण करणारा अभिनेता सिद्धार्थ मल्होत्रा हा त्याच्या नव्या चित्रपटासाठी सज्ज झाला आहे . ‘रिलोड’ या अॅक्शनपटात तो मुख्य भूमिकेत झळकणार आहे . सिद्धार्थ व्यतिरीक्त ‘रिलोड’ चित्रपटात अभिनेत्री जॅकलीन फर्नांडिस हिचीदेखील मुख्य भूमिका आहे . चित्रपटामध्ये सिद्धार्थच्या प्रेयसीची भूमिका साकारणा - या जॅकलीनने पोल डान्स करून चित्रिकरणाची सांगता झाली होती . सिद्धार्थ आणि जॅकलीनचा हा चित्रपट २५ ऑगस्टला प्रदर्शित होणार आहे .


नरकासुराने १६ , १०८ स्त्रियांना आपल्या बंदीखान्यात डांबून ठेवले होते . हा नरकासूर प्रजेचाही खूप छळ करीत असे . भगवान श्रीकृष्णांनी या नरकासुराचा वध आश्विन कृष्ण चतुर्दशीला करून स्त्रीयांची मुक्तता केली . नरकासुराने श्रीकृष्णाकडे वर मागितला की , आजच्या तिथीला जो मंगलस्नान करेल त्याला नरकाची पीडा होऊ नये . म्हणून नरक चतुर्दशीला पहाटे अभ्यंगस्नान करणे महत्त्वाचे मानले आहे . याबाबत सांगताना पंचांगकर्ते दाते म्हणाले , शरद् ऋतूचा शेवट आणि हेमंत ऋतूचे आगमन अशा संधीकालावर दिवाळीचा सण साजरा करताना पुढे येणाऱ्या थंडीच्या काळासाठी तेल लावून स्नान करण्याची सुरुवात नरक चतुर्दशीच्या अभ्यंगस्नानापासून होते . नरक चतुर्दशीचे दिवशी यमतर्पण करावयास सांगितले आहे . पूर्वीपेक्षा सध्याच्या काळात वेगाने चालविल्या जाणाऱ्या वाहनांमुळे अपघाताचे भय वाढले आहे . अपघात , धावपळीचे जीवन , इ . अनेक कारणांमुळे अपमृत्यूचा संभव वाढत असल्याने नरकचतुर्दशीला यमतर्पण करून अपमृत्यु निवारणासाठी यमाची प्रार्थना सर्वांनी करणे आवश्यक आहे . कार्तिक कृष्ण पक्ष चतुदर्शीला नरक चतुर्दशी साजरी केली जाते . काही वेळा हा दिवस लक्ष्मीपूजनाच्या दिवशी येतो , परंतु यंदा तो वेगळा आला आहे . नरक चतुर्दशीच्या दिवशी पुरुषांच्या आंघोळी असतात . या दिवशी घरातील महिला पुरुषांना तेलाने मालिश करतात . कणकेच्या दिव्याने ओवाळतात आणि उटणे लावून आंघोळही घालतात . यावेळी लावण्यात येणारे तेल हे नरकरूपी पापवासनांचा नायनाट व अहंकाराचे उच्चाटन यासाठी असते मानले जाते . नरक चतुर्दशीच्या दिवशी पहाटे उठून सूर्योदयापूर्वी अभ्यंगस्नान केले जाते . जो कोणी हे करणार नाही तो नरकात जातो असे म्हटले जाते . मात्र हे व्रत केल्यावर नरकापासून मुक्ती मिळते असेही म्हटले जाते . रामभक्त हनुमानाचा जन्म याच दिवशी झाला होता . दिवाळीतील या महत्त्वाच्या दिवशी स्त्रिया घराबाहेर रांगोळी काढून दारात आणि अंगणात पणत्या लावतात . तसेच या काळात एकमेकांकडे फराळाला जाण्याची आणि फटाके उडविण्याचे परंपरा आहे . पुढच्यावर्षी २०१९ मध्ये दीपावली अकरा दिवस अगोदर येणार असून रविवारी २७ आक्टोबर रोजी नरक चतुर्दशी आणि लक्ष्मी - कुबेर पूजन एकाच दिवशी येत आहेत .


मुंबईतच वानखेडे स्टेडियमवर सराव करताना दुखापत झाल्यामुळे भारतीय संघाबाहेर जावे लागलेल्या अजिंक्य रहाणेने मुंबईतच ब्रेबॉर्न स्टेडियमवर दणकेबाज 91 धावांची खेळी करीत पुनरागमनाची वर्दी दिली . याच स्टेडियमवर धोनीला इंग्लंडविरुद्धचा सराव सामना जिंकता आला नव्हता ; पण रहाणेने विजयश्री मिळवली . दोन दिवसांपूर्वी धोनीच्या भारत अ संघास हरवणाऱ्या इंग्लंडला रहाणेच्या नवोदित भारत अ संघाने पराभवाची धूळ चारली . सराव सामन्यात निखालास महत्त्व नसल्याचे सांगितले जाते . तरी भारत अ संघाची कामगिरी विराट कोहलीच्या मुख्य भारतीय संघाला स्फूर्ती देणारी ठरेल . दोन दिवसांपूर्वी भारत अ संघाची 304 ही धावसंख्या इंग्लंडने आरामात पार केली होती . आज त्याच इंग्लंडला 283 धावांत गुंडाळण्याचा पराक्रम भारत अच्या नवोदितांनी केला . त्यानंतर हे आव्हान सहा विकेट राखून आणि 62 चेंडू शिल्लक ठेवून पार केले . रहाणेची एकदिवसीय संघात निवड झाली आहे ; तर ट्वेन्टी - 20 संघातून त्याला वगळण्यात आले आहे . वानखेडेवरील कसोटीसाठी सराव करताना दुखापत झाल्यामुळे त्याला इंग्लंडविरुद्ध अखेरच्या दोन सामन्यांत खेळता आले नव्हते . आता तंदुरुस्तीबरोबर त्याला उपयुक्तताही सिद्ध करायची होती आणि त्याने ती पहिल्याच परीक्षेत दाखवून दिली . सलामीला खेळणाऱ्या रहाणेचा 109 स्ट्राइक रेट पुण्यातील पहिल्या एकदिवसीय सामन्यासाठी संघातले स्थान निश्चित करणारा ठरू शकेल . धोनीचा वारसदार म्हणून पाहिल्या जाणाऱ्या रिषभ पंतकडेही लक्ष होते . त्यानेही आक्रमक अर्धशतक केले . त्याअगोदर ऍलेक्स हेल्स व बेअरस्टॉ यांनी सकाळी चांगलीच टोलेबाजी केली . त्यामुळे इंग्लंड आजही 300 चा पल्ला पार करणार , असे वाटत होते ; परंतु शाहबाज नदीम व परवेझ रसुल या फिरकी गोलंदाजांनी इंग्लिश फलंदाजांना चकवले . त्यांची 9 बाद 211 अशी अवस्था झाली होती ; परंतु विली व रशिद यांनी अखेरच्या जोडीसाठी अर्धशतकी भागीदारी केली नसती , तर हा सामना जास्तीत 40 - 40 षटकांचाच झाला असता . संक्षिप्त धावफलक - इंग्लंड - 48.5 षटकांत 282 ( जॅसन रॉय 25 - 15 चेंडूंत 6 चौकार , ऍलेक्स हेल्स 51 - 53 चेंडूंत 8 चौकार , जॉनी बेअरस्टॉ 64 - 65 चेंडूंत 10 चौकार , बेन स्टोक्स 38 - 56 चेंडूंत 6 चौकार , आदिल रशिद 39 , डेव्हिड विली 38 ; संगवान 6.5 - 0 - 64 - 2 , अशोक दिंडा 8 - 1 - 55 - 2 , नदीम 10 - 0 - 41 - 2 , रसूल 10 - 1 - 38 - 3 ) पराभूत वि . भारत अ - 39.4 षटकांत 4 बाद 283 ( अजिंक्य रहाणे 91 - 83 चेंडूंत 11 चौकार व 1 षटकार , शेल्डन जॅकसन 59 - 56 चेंडूंत 7 चौकार , रिषभ पंत 59 - 36 चेंडूंत 8 चौकार व 2 षटकार , सुरेश रैना 45 - 34 चेंडूंत 7 चौकार ; विली 5 - 0 - 32 - 1 ) .


प्रत्येक सामन्यात प्रमुख गोलंदाजांने पाच विकेट्स मिळविल्याच पाहिजेत किंवा प्रत्येक सामन्यात शतक हे झळकलेच पाहिजे अशी अपेक्षा नसते आणि ती धरणेदेखील चुकीचे आहे . खेळपट्टी मात्र सर्वोत्तमच असायला हवी , ही अपेक्षा मात्र दडपण वाढवते , अशी प्रतिक्रिया लॉर्डसची खेळपट्टी बनविणाऱ्या मायकेल हंट यांनी व्यक्त केली आहे . हंट गेली सलग 49 वर्षे या ऐतिहासिक मैदानाची खेळपट्टी बनवतोयं . जगातील सर्वोत्तम गाउंड्समन म्हणूनही त्याचा सन्मान झाला आहे . आता तो निवृत्त होतोय . भारताविरुद्धची दुसरी कसोटी झाल्यावर त्यांची भेट घेतली . हंट म्हणाले , " " जगभरातून लोक लॉर्डस बघायला येतात . मी रोज बघतोय . . गेली 49 वर्षे . या मैदानापलीकडे मी फार काही पाहिलेलेच नाही . इथेच काम करतो आणि इथेच आवारात राहतो ; पण मी समाधानी आहे . माझी कसलीच तक्रार नाही . ' ' खेळाडूंच्या हाराकिरीमुळे असो वा दुसऱ्या संघातील खेळाडूंच्या चांगल्या कामगिरीमुळे एखादा संघ जिंकतो , तर दुसरा हरतो ; पण या जय पराजयाचा प्रत्येकवेळी खेळपट्टीशी संबंध जोडला जातो . हंट म्हणाले , " " बरोबर आहे . मैदान आणि खेळपट्टी दोन्ही प्रत्येक वेळेस 100 टक्के सर्वोत्तमच असायला हवे . प्रत्येक सामन्यात गोलंदाजांने पाच विकेट्स मिळवाव्यात किंवा फलंदाजांने शतक करावे , अशी अपेक्षा नसते ; पण खेळपट्टी आणि मैदान सर्वोत्तम असायलाच लागते . त्यामुळे काम करताना खेळपट्टी सर्वोत्तम राहील का ? याचे दडपण कायम असते . ' ' भारतीयांकडून निराशा या वेळी कसोटी चार दिवसांत संपल्याबद्दल हंट काहीसा निराश होता . भारतीय संघ मला आवडतो . त्यांचे काही विजय मी अनुभवले आहेत . 1983 मधील विश्वकरंडक विजेता , 2002 मधील नॅटवेस्ट स्पर्धेतील अंतिम सामना या दोन्ही सामन्यातील विजय ही भारतीय संघाची ओळख होती ; पण आज मी निराश झालो . अर्थात , भारतीय फलंदाजी सुरू झाली तेव्हा दोन्ही वेळेस वातावरण वेगवान गोलंदाजीस पोषक असेच होते . तेथे कुठल्याही संघाची अशीच परिस्थिती झाली असती ; पण प्रतिकाराची अपेक्षा बाळगली होती , असे हंट यांनी सांगितले .


गुगल आपल्या युजर्सना कायमच नवनवीन सुविधा देत त्यांना खुश करण्याचा प्रयत्न करत असते . त्याचप्रमाणे आताा गुगलने आणखी एक नवीन सुविधा नुकतीच लाँच केली आहे . गुगलची प्रणाली असलेले जीमेल जगभरात मोठ्या प्रमाणात वापरले जाते . नुकताच जीमेलने आपल्या लूकमध्ये बदल केला असून काही फिचर्सही अपडेट केली आहेत . यामध्ये सर्वाधिक चर्चा होणारे फिचर आहे ‘कॉन्फीडेन्शिअल मोड’ . या फिचरमुळे जीमेल आणखी सुरक्षित होणार असून ठराविक वेळानंतर युजर्सच्या मेलबॉक्समधील मेल डिलीट होणार आहे . त्यामुळे तुम्ही कोणाला एखादा गोपनिय मेल पाठविला असेल तर त्यातील माहिती चोरी होण्याची शक्यता बरीच कमी झाली आहे . एखादा मेल त्या व्यक्तीकडे एक ते दोन दिवस किंवा ठराविक काळासाठी रहावा असे तुम्हाला वाटत असेल तर तसे सेटींग यामध्ये करता येणार आहे . जीमेलचे हे फिचर अँड्रॉईड आणि iOS या दोन्ही अॅपमध्ये उपलब्ध आहे . विशेष म्हणजे यासाठी तुम्हाला अॅप अपडेट करण्याची आवश्यकता नसून गुगल एका सर्व्हरच्या माध्यमातून ते अपडेट करणार आहे . हा नवीन बदल युजर्सना नव्याने मेल लिहीताना दिसणार आहे . जीमेल उघडल्यावर उजव्या बाजूच्या टॅबवर क्लिक केल्यावर हा पर्याय आपल्याला दिसू शकेल . यामध्ये आपण मेल डिलिट होण्याचा कालावधी सेट करु शकतो . हा कालावधी १ दिवसापासून ५ वर्षापर्यंतचा असू शकतो . या फिचरचा आणखी एक फायदा म्हणजे , ते अॅक्टीवेट केल्यानंतर तुम्ही पाठविलेल्या मेलमधील मजकूर समोरची व्यक्ती कॉपी - पेस्ट करु शकणार नाही . तसेच तो मेल फॉरवर्ड आणि डाऊनलोड होऊ शकणार नाही . त्यामुळे मेलमधील सुरक्षेच्यादृष्टीने हे अतिशय उपयुक्त ठरणार आहे . यामुळे मेल हॅक होण्यासारख्या घटना घडल्या तरीही त्यातून महत्त्वाची माहिती लिक होण्याचे प्रमाण कमी होणार आहे . हा नवीन मोड एप्रिलपासून सुरु होईल असे कंपनीकडून सांगण्यात आले आहे .


बॉलिवूडचा सुपरस्टार सलमान खानचा आगामी सिनेमा ‘ट्युबलाइट’ गेल्या अनेक दिवसांपासून चर्चेत आहे . सलमानचे चाहते त्याच्या या सिनेमाची आतुरतेने प्रतीक्षा करत आहेत . ‘ट्युबलाइट’चा दिग्दर्शक कबीर खानने एक ट्विट करत सिनेमाला ‘यू’ सर्टिफिकेट मिळाल्याचे सांगितले . या ट्विटसोबत त्याने सिनेमाचा ट्रेलर २५ मे रोजी प्रदर्शित होणार असेही सांगितले . ट्रेलर यायला वेळ असला तरी प्रेक्षकांसाठी ‘ट्युबलाइट’च्या टीमने मेकिंग टिझर प्रदर्शित केला आहे . यात सलमानची माटिन रे तंगू या बालकलाकारासोबत चांगलीच गट्टी जमलेली दिसत आहे . मेकिंगच्या या टिझरमध्ये अनेक वेळा सलमान आणि माटिन दंगा मस्ती करताना दिसतात . या व्हिडिओला ‘ट्यूबलाइट की मेकिंग का टीजर’ असे नाव दिले आहे . या टिझरमध्ये सलमानचे आयुष्य ज्या व्यक्तींभोवती फिरते त्यांच्यावर प्रकाश टाकण्यात आला आहे . ट्युबलाइटचा भाऊ , ट्युबलाइटचा मित्र आणि ट्युबलाइटचा दिग्दर्शक अशी पात्र या टिझरमध्ये दिसतात . सलमान आणि कबीर तिसऱ्यांदा एकत्र काम करत आहेत . याआधी या जोड गोळीने ‘एक था टायगर’ आणि ‘बजरंगी भाईजान’ या सुपर हिट सिनेमांमध्ये एकत्र काम केले होते . या दोघांचा हा तिसरा सिनेमा असल्यामुळे या सिनेमात आता वेगळं काय पाहायला मिळेल याची उत्सुकता प्रेक्षकांमध्ये पाहायला मिळत आहे . या सिनेमाचे ‘रेडिओ’ हे गाणे याआधीच प्रदर्शित झाले असून अनेकांच्या प्ले - लिस्टचे महत्त्वाचे गाणे बनले आहे . कबीर खानने दुबईमध्ये हे गाणे एका ग्रॅण्ड इव्हेंटमध्ये प्रदर्शित केले होते .


पंजाबमध्ये वाढत असलेल्या गर्भाशयाच्या कर्करोगाचे प्रमाण रोखण्यासाठी पंजाब सरकारने युनिसेफच्या साथीत ४० हजार लसी खरेदी करण्याचा निर्णय घेतला आहे . अँटी ह्युमन पापिलोमा व्हायरस असे या लसीचे नाव आहे . प्रकाशसिंग बादल यांनी यासंबंधी आयोजित केलेल्या बैठकीत हा निर्णय घेतला . गर्भाशयाच्या कर्करोगाची समस्या रोखण्यासाठी पंजाब सरकारने मोठय़ा प्रमाणावर लसीकरण मोहीम राबविण्याचा निर्णय घेतला आहे . ही लसीकरण मोहीम पूर्णतः मोफत असणार आहे . गर्भाशयाच्या कर्करोगाबाबत लोकांमध्ये जनजागृती करण्यासाठी मुख्यमंत्री बादल यांनी प्रसारमाध्यमांतूनही मोहीम राबविली आहे . राज्य आरोग्य आणि कल्याण विभागाचे सल्लागार डॉ . के . के . तलवार यांनी पहिल्या टप्प्यात भटिंडा आणि मानसा जिल्ह्य़ांतील दहा हजार मुलींना ही लस देण्यात येणार असल्याचे सांगितल्याची माहिती सचिव विनी महाजन यांनी दिली . स्तनांच्या कर्करोगानंतर गर्भाशयाच्या कर्करोगाचा पंजाबमध्ये दुसरा क्रमांक लागतो . भटिंडा आणि मानसा जिल्ह्य़ांमध्ये गर्भाशयाच्या कर्करुग्णांचे प्रमाण अधिक आहे . लसीकरणाचा पहिला टप्पा नोव्हेंबरमध्ये राबविण्यात येणार आहे . जिल्हा आणि सर्व सरकारी रुग्णालयांमध्ये लसीकरणाची सुविधा उपलब्ध करून देण्यात येणार आहे . जगभरात दरवर्षी २ . ५ लाख महिलांचा कर्करोगामुळे मृत्यू होतो . तर भारतात ६७ हजार महिला कर्करोगामुळे मृत्युमुखी पडत आहेत . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


सकाळी जाग आल्यावर तुम्हाला प्रसन्न , शांत , तरतरीत , ताजेतवाने वाटते का ? जर सकाळचा पहिला चहा घेतल्याशिवाय तुम्हाला ‘फ्रेश’ वाटतच नसेल तर तुम्हाला हवी तेवढी आणि शांत झोप मिळत नाही . आरोग्य उत्तम राहण्यासाठी पुरेशी झोप आवश्यक असते . मात्र ती मिळाली नाही की सगळे तंत्र बिघडते . उत्तम आजकाल बहुतेकांना रात्री उशीरापर्यंत झोप येतच नाही आणि आली तरी अधेमधे सारखी जाग येते , नाहीतर सकाळी अकारण लवकर जाग येते . अशी विस्कळीत झोप हे मानसिक आणि शारीरिक आरोग्यच्यादृष्टीने त्रासदायक असते . चांगली झोप येण्यासाठी काही गोष्टी प्रकर्षाने टाळाव्या लागतात ; तर काही ठरवून कराव्या लागतात . हे टाळा १ . चहा , कॉफी , कोला पेये , एनर्जी ड्रिंक्स टाळावीत . घेतलीच तर दिवसभरात १०० मिलीपेक्षा जास्त घेऊ नयेत आणि दिवसातला शेवटचा चहा - कॉफी किंवा ही पेये संध्याकाळी ४ नंतर घेऊ नयेत . या सर्व पेयात असलेल्या कॅफीनमुळे जागृतावस्था जास्त काळ लांबते आणि झोप नीट लागत नाही . या पेयांचा परिणाम सहा ते आठ तास राहतो , त्यामुळे संध्याकाळी उशीरा कॅफीनयुक्त पेये टाळावीत . २ . दुपारी झोपणे टाळावे . दुपारची वामकुक्षी वीस मिनिटांपेक्षा जास्त घेऊ नये . दुपारी तासभर झोपल्यास रात्री दोन तास उशीरा झोप येणार हे नक्की . मग साहजिकच सगळे गणित बिघडून जाते . ३ . झोपण्यापूर्वी टेलिव्हिजन पाहणे , संगणकावर काम करणे , १० मिनिटांपेक्षा जास्त वेळ मोबाईल वापरणे टाळावे . या उपकरणातील किरणोत्सर्गामुळे झोपेवर परिणाम होतो . ४ . झोपण्याच्या खोलीत खूप उजेड किंवा अंधारही नसावा . शक्यतो मंद उजेड असणे उत्तम . ५ . गोंगाट , कर्कश आवाजांचे संगीत रात्रीच्यावेळी टाळावे . हे करा १ . झोपेची वेळ ठराविक ठेवा . उदा . रात्री १० वाजता झोपत असाल तर नेहमी त्या एकाच वेळेस झोपण्याची सवय लागली की १० वाजले की आपोआप डोळे मिटू लागतील . २ . झोपण्यापूर्वी कपडे बदला . झोपताना घालायचे कपडे सैलसर , सुती आणि पूर्ण हात - पाय कव्हर करणारे असावेत . घट्ट कपडे , बर्म्युडा घालून किंवा उघडे झोपल्याने पहाटे थंडी वाजून किंवा डास चावून झोपमोड होण्याची शक्यता असते . ३ . झोपण्यापूर्वी चेहरा कोमट पाण्याने धुवावा , केस विंचरावेत , शक्य असल्यास एखादा मंद सुवासिक सेंट किंवा अत्तर शिंपडावे . ४ . मनातील चिंतादायक विचार झोप यायला त्रास देतात . त्यामुळे झोपताना मेडीटेशन केल्यास ते विचार कमी होऊन सकारात्मक भावना निर्माण होते . किमान इष्टदैवताची प्रार्थना म्हणावी . ५ . झोपण्यापूर्वी वर्तमानपत्रे , पुस्तके , आध्यात्मिक विषयावरील थोडे वाचन करण्याची सवय ठेवली तरी झोप येऊ शकते . ६ . आडवे झाल्यावर झोप न लागल्यास , १०० पासून शून्यापर्यंत उलटे आकडे म्हणावेत . बहुधा हे करताना झोप लागते . ६ . ज्यांना दिवसभर बैठे काम करावे लागते , अशांनी रात्री जेवण झाल्यावर शतपावली करावी किंवा २० - ३० मिनिटे पायी फिरून यावे . यामुळे शरीराचा थोडा व्यायाम होऊन झोप येते . ७ . झोपण्यापूर्वी खोलीतील उजेड , स्वच्छता , तपमान योग्य आहेत ना ? यांचा विचार करावा . पंखा , एसी , खिडक्यातून येणारे वारे , उजेड , गाद्या , उशा , चादरी , पांघरुणे इत्यादी गोष्टी आपल्याला सुखकर वाटतील त्याप्रमाणे कराव्यात . डॉ . अविनाश भोंडवे , फॅमिली फिजिशियन


टेलिव्हिजनच्या विश्वात एक विषय एकाने हातात घेतला की लागोपाठ तोच विषय सगळ्यांकडून एकाच वेळी वेगवेगळ्या पद्धतीने घेतला जातो . रिअॅलिटी शोजही त्याला अपवाद नाहीत . डान्सवरचे रिअॅलिटी शो एक सुरू झाला की लागोपाठ वेगवेगळ्या वाहिन्यांवर डान्स शोचं पीक दिसायला लागतं . सध्या तशी लहान मुलांच्या रिअॅलिटी शोची एकच लाट आली आहे . झी टीव्हीवर ‘सा रे ग म प लिटिल चॅम्प्स’ , सोनी टीव्हीवर ‘सबसे बडा कलाकार’ , ‘छोटे मियाँ धाकड’ , ‘सुपर डान्स प्लस’ , ‘इंडियाज बेस्ट ड्रामेबाज’ अगदी मराठीतही ‘ढोलकीच्या तालावर’सारख्या रिअॅलिटी शोजमधून लहान मुलांचा करिश्मा दिसू लागला . आत्तापर्यंत गुण्यागोविंदाने सुरू असलेल्या या सोहळ्यात रमलेल्या सगळ्यांनाच दिग्दर्शक शुजित सिरकारच्या ट्विटरवर केलेल्या मागणीने धक्का दिला आहे . लहान मुलांवरचे रिअॅलिटी शो तातडीने बंद करावेत , अशी मागणी शुजितने केली आहे . त्यांच्या या मागणीवरून पुन्हा एकदा रिअॅलिटी शोजमधील ‘बालजगत’ पुन्हा वादात सापडले आहे . रिअॅलिटी शोजमधून काय किंवा एकूणच मालिका - चित्रपटांतून काम करण्यास लहान मुलांना मज्जाव केला पाहिजे , असा सूर गेले काही र्वष सातत्याने लावला जातो आहे . मात्र , नाटक - चित्रपट - मालिका - रिअॅलिटी शोज ते जाहिराती सगळ्याच माध्यमांमधून हे ‘बालजगत’ इतकं स्थिरावलं आहे की त्यांची स्वतःची अशी एक प्रचंड अर्थव्यवस्था उभी राहिली आहे . त्यामुळे सरसकट मुलांना या माध्यमांमधून काम करण्यावर बंदी घालणे अशक्य आहे हे लक्षात आले असले तरी मधून मधून हा प्रश्न ऐरणीवर आल्याशिवाय राहात नाही . सध्या शुजित सिरकार यांच्या मागणीमुळे हा विषय पुन्हा चर्चेत आला आहे खरा पण त्यावरही शुजितची बाजू घेणाऱ्यांचे प्रमाण अत्यल्पच असल्याचे दिसून येते आहे . पण अचानक लहान मुलांचे रिअॅलिटी शोज बंद करण्याची मागणी करण्यामागचे कारण काय हेही समजून घेणे गरजेचे आहे . आपल्या या मागणीमागचे कारणही सिरकार यांनी स्पष्ट केले आहे . ‘आपण ज्या शोमध्ये सहभाग घेतो आहोत तो शो नेमका काय आहे , आपण तिथे सादरीकरण करतो आहोत म्हणजे काय करतो हे त्या मुलांनाही धड कळत नाही . शोमध्ये सहभागी होण्याची परवानगीही पालक देतात . मुलांना ते हवंय की नको आहे हे कळतच नाही . या शोजमधून आपली कला सादर करण्याचा ताण त्या मुलांवर इतका असतो की लहान वयात आपण त्यांची निरागसता , त्यांच्या मनाची निर्मळता घालवून बसतो आहोत’ , असं सिरकार यांनी स्पष्ट केलं आहे . लहान मुलांच्या रिअॅलिटी शोजला मोठा प्रेक्षकवर्ग असल्याने अर्थकारण हा या शोजमागचा एकमेव उद्देश असल्याचा आरोपही सिरकार यांनी केला आहे . शुजित सिरकार यांनी उपस्थित केलेला मुलांवरच्या दडपणाचा , तणावाचा मुद्दा याआधीही अनेकदा चर्चिला गेला आहे . काही वर्षांपूर्वी अशाच एका प्रतिष्ठित रिअॅलिटी शोमध्ये सादरीकरण करताना स्पर्धकाचा आवाजच गेल्याची घटना घडली होती . त्या वेळी शोजमधून परीक्षक ज्या कठोर भाषेत टीका करतात , मतं व्यक्त करतात त्यावर तीव्र नाराजी उमटली होती . कित्येकदा परीक्षकांच्या या टीकाटिप्पणीमुळे स्पर्धक तणावाखाली येतात , हताश होतात . त्यामुळे रिअॅलिटी शोजसाठी परीक्षक निवडतानाही काळजी घेतली जाऊ लागली . मालिका - चित्रपटांच्या चित्रीकरणात सहभाग घेणाऱ्या मुलांच्या बाबतीतही चित्रीकरणाच्या वेळा आणि इतर नियमांचे काटेकोर पालन करणे आवश्यक असल्याकडे लक्ष वेधण्यात आले होते . मात्र त्याबद्दलही कित्येकदा आवाज उठवूनही बदल झालेला दिसत नाही . याउलट , रिअॅलिटी शोजच नव्हे तर दैनंदिन मालिकांमधून काम करणाऱ्या मुलांचा टक्काही वेगाने वाढलेलाच दिसून येतो आहे . सिरकार यांच्या विधानात अगदीच तथ्य नाही , असे म्हणणे धाष्टर्य़ाचे ठरेल पण म्हणून सरसकट बंदी आणण्याची त्यांची मागणी या शोजमधून परीक्षक , सूत्रसंचालक म्हणून काम करणाऱ्या सहकलाकारांनाही फारशी रुचलेली दिसत नाही . ‘छोटे मियाँ धाकड’सारख्या शोमध्ये परीक्षक म्हणून काम पाहणाऱ्या अभिनेत्री नेहा धुपिया हिने हे रिअॅलिटी शोज या लहान मुलांना आपली कलाप्रतिभा सिद्ध करण्यासाठीचे मोठे व्यासपीठ असल्याचे म्हटले आहे . सिरकार यांच्या मताबद्दल आदर आहे पण या शोजची दुसरी बाजूही लक्षात घेतली पाहिजे , असे नेहाचे म्हणणे आहे . सध्याचं जगच स्पर्धेचं असल्याने अशा शोमधून नऊ ते दहा र्वष आधीच एखाद्याला आपल्या करिअरची दिशा मिळत असेल तर ते खूप महत्त्वाचे व्यासपीठ आहे . शिवाय , या शोमध्ये सहभागी होणाऱ्या अनेक मुलांची चित्रीकरणादरम्यान शाळा बुडत असली तरी त्यांचे पालक सेटवर खासगी शिक्षक ठेवून किंवा खासगी शिकवणीचा वेळ निश्चित करून त्या वेळात त्यांचा अभ्यास पूर्ण करून घेतात . सेटवरही त्यांची पुरेपूर काळजी घेतली जाते आणि आत्ताच्या मुलांनाही ते काय करतात हे माहिती असते , असे तिने म्हटले आहे . ‘ढोलकीच्या तालावर’ या शोमध्ये छोटय़ा स्पर्धकांना लावणी नृत्य शिकवून त्यांच्याबरोबरीने नृत्य करणाऱ्या प्रशिक्षिकोंपैकी एक असलेल्या अपूर्वा उंडाळकरनेही छोटय़ा मुलांचे मूड्स सांभाळूनच त्यांच्या तालमी आम्ही घेतो . त्यांची काम करायची तयारी नसेल तर त्यांच्या मनाविरुद्ध कधीच त्यांना शिकवलं जात नाही , असं स्पष्ट केलं . आपल्या मुलांना त्यांच्या वयाच्या आठव्या - नवव्या वर्षीच त्यांचे कलागुण दाखवणारे , त्यांना त्यांच्या क्षेत्रातील मान्यवरांपर्यंत पोहोचवणाऱ्या या शोजचं व्यासपीठ मिळत असेल तर ती त्यांच्यासाठी खूप मोठी संधी ठरते , असं या स्पर्धकांच्या पालकांचं म्हणणं आहे . सिरकार मात्र आपल्या रिअॅलिटी शोजच्या मुद्दय़ावर ठाम आहेत . ‘इंडियाज बेस्ट ड्रामेबाज’ , ‘सबसे बडा कलाकार’सारख्या शोमधून त्यांच्या वयाला शोभणारही नाहीत असे संवाद , दृश्ये ही मुलं लोकांसमोर सादर करताना दिसतात . इतक्या लहान वयात मोठमोठय़ा गायकांनी गायलेली गाणी त्यांनी हुबेहूब गाणं हेही चुकीचंच असल्याचं मत मानसोपचारतज्ज्ञ व्यक्त करतात . मात्र हल्ली इंटरनेट , मोबाइल , टीव्ही यांमुळे लहान मुलांपर्यंत हे जग फार लवकर पोहोचतं . चित्रपटांमधील गाणी - संवाद त्यांच्यापर्यंत सहज पोहोचतात . त्यामुळे फक्त शोजमधून काम करण्यावर बंदी घालून काय उपयोग , असाही उलट सवाल केला जातो आहे . ‘ढोलकीच्या तालावर’मध्ये समृद्धीने सहभाग घेतला असला तरी ते फक्त तिच्या आवडीमुळे आहे . तिथली हार - जीत म्हणजे आयुष्य नाही . आपल्याला शिकायचे आहे हे तिला आधीच समजावून सांगितलेले आहे आणि तिला तेवढीच मोकळीकही दिलेली आहे . त्यामुळे तीही आवडीने आणि कुठल्याही दडपणाविना या शोमध्ये काम करते आहे , असे तिची आई शुभांगी शेडगे यांनी सांगितले . त्यामुळे मुलांच्या रिअॅलिटी शोजवर काही एक नियंत्रण आवश्यक आहे हे वास्तव आहे . मात्र सरसकट बंदी हा पर्याय कोणालाच मान्य नसल्याने सिरकार यांनी उपस्थित के लेल्या मुद्दय़ांचं भिजतं घोंगडं असंच कायम राहणार !


उत्तम आरोग्यासाठी सकाळी उठल्यावर ब्रेकफास्ट करणे अतिशय आवश्यक असते असे आपण नेहमी ऐकतो . आता सकाळी उठल्यावर आवरण्याची आणि शाळा , कॉलेज तसेच ऑफीसला जायची गडबड असते . मग कधी पटकन चहा बिस्कीट खाण्याचा तर कधी नुसते दूध पिऊन निघण्याचा मार्ग अनेक जण अवलंबतात . मात्र असे करणे आरोग्यासाठी हानिकारक ठरु शकते . सकाळचा नाष्ता हा न चुकता करायलाच हवा . आता सकाळी नेमके काय खाल्लेले चांगले याबाबतही आपल्याकडे अनेक समज - गैरसमज असतात . पण शरीराला उत्तम पोषण देणारे पदार्थ सकाळच्या पहिल्या खाण्यात असतील तर ते नक्कीच आरोग्यदायी ठरु शकते . पाहूयात ब्रेकफास्टला खायला पाहिजेत अशा काही खास पदार्थांची यादी… अंडी दोन मोठी अंडी तुम्हाला १३ ते १५ ग्रॅम प्रोटीन देतात . प्रोटीनबरोबर वजन नियंत्रणात ठेवण्यासाठी अंडी अतिशय महत्त्वाची भूमिका बजावतात . अंड्याच्या पांढऱ्या भागामध्ये व्हीटॅमिन बी आणि खनिजे मोठ्या प्रमाणात असतात . यामध्ये फॉस्फरस , सेलेनियम , कॅल्शियम , झिंक , आयर्न , कॉपर असते . तसेच अंड्यात स्निग्धता आणि कोलेस्टेरॉलचे प्रमाणही कमी असते . अंड्यात व्हीटॅमिन डीही मोठ्या प्रमाणात असते . यामध्ये तुम्ही उक़डलेले अंडे , ऑम्लेट , बुरजी असे काहीही खाऊ शकता . कडधान्ये कडधान्यामध्ये मोठ्या प्रमाणात फायबर , प्रोटीन आणि व्हिटॅमिन्स , मिनरल्स आणि अँटीऑक्सिडंटस असतात . कडधान्यामध्ये फायबरचे प्रमाण जास्त असले तरीही त्यांचे अगदी सहज पचन होते . कडधान्यामुळे तुमचे पोट दिर्घकाळ भरलेले राहते , त्यामुळे तुम्ही मधल्या वेळात विनाकारण खात असलेल्या गोष्टी खाण्यावर नियंत्रण येते . टोस्ट आणि पिनट बटर पिनट बटर हे भारतीयांमध्ये प्रसिद्ध आहे . यामध्ये साखर आणि रिफाईंड व्हेजिटेबल ऑईलही असते . त्यामुळे वजन कमी करण्याच्या प्रक्रियेत अडथळे येतात . त्यामुळे तुम्ही घरच्या घरी हे बटर तयार करुन वापरल्यास जास्त चांगले . भाजलेले दाणे पेस्ट होईपर्यंत बारीक करा . याला चव येण्यासाठी तुम्ही मीठ आणि मधही घालू शकता . दाण्यात हृदयासाठी उपयुक्त असणारे फॅटी अॅसिड असतात . २ टेबल स्पून पिनट बटर आणि होल विट टोस्ट खाल्ल्यास आपल्याला ७ ते १० ग्रॅम प्रोटीन मिळतात . हा अतिशय हेल्दी आणि प्रोटीन असलेला ब्रेकफास्ट असल्याचे तज्ज्ञांचे म्हणणे आहे . ओटमिल ब्रेकफास्टसाठी हा अतिशय उत्तम पदार्थ आहे . यामध्ये मोठ्या प्रमाणात फायबर असते त्यामुळे पोट दिर्घकाळासाठी भरलेले राहते . ओटमिलमुळे शरीरात हळूवारपणे कार्बोहायड्रेट सोडण्यास मदत होते . व्यायाम करण्याच्या तीन तास आधी ओटमिल खाल्ल्यास जास्त फॅटस बर्न होण्यास मदत होते . यामुळे शरीरातील इन्शुलिनची पातळी कमी होण्यास मदत होते . त्यामुळे ब्रेकफास्टसाठी ओटमिल अतिशय उपयुक्त असते .


रिलायन्स जिओ युजर्ससाठी नवनव्या ऑफर्स सादर करत त्यांना आकर्षित करण्यात आघाडीवर आहे . टेलिकॉम क्षेत्रात सध्या जोरदार स्पर्धा सुरु असताना कंपन्या एकाहून एक चांगल्या ऑफर देत आहेत . नुकतीच जिओने ३९९ रुपयांच्या रिचार्जवर २५९९ रुपयांची कॅशबॅक ऑफरही जाहीर केली . यानंतर आता कंपनीने आता कंपनीने जिओ टीव्ही लाईव्ह स्ट्रीमिंग सर्व्हिसचे वेब व्हर्जन लॉन्च केले आहे . या सुविधेचा लाभ घेत युजर्स आता वेब ब्राऊझर्सच्या माध्यमातून लाईव्ह टीव्ही शो पाहू शकतात . जिओ टीव्हीच्या वेब व्हर्जनची मागणी गेल्या अनेक दिवसांपासून केली जात होती . अखेर ती पूर्ण झाल्याने युजर्समध्ये आनंदाचे वातावरण आहे . ही सुविधा केवळ जिओच्या युजर्ससाठीच असून युजर्सच्या या मागणीला पूर्ण करण्यासाठी जिओने टीव्हीचे वेब व्हर्जन लॉन्च केले आहे . जर तुम्ही जिओ युजर्स असाल कर कोणत्याही ब्राऊजर मध्ये जावून https : / / jiotv . com / लॉगईन केल्यावर हे पाहता येणार आहे . जिओ टीव्हीच्या वेब व्हर्जनमध्ये युजर्सला जिओ टीव्ही अॅपमध्ये उपलब्ध असलेल्या गोष्टी आणि ठराविक टीव्ही चॅनल्स पाहता येतील . जिओ टीव्ही मध्ये एंटरटेनमेंट , मुव्ही , न्यूज आणि स्पोर्ट्स असे सर्व चॅनल्स आहेत . तुम्ही तुमच्या आवडीची भाषा निवडून त्या भाषेतील चॅनेल पाहू शकता . यामध्ये विशिष्ट चॅनेलचा मागील सात दिवसातील कंटेंटही दिसू शकेल . वेबवर जिओ टीव्ही किंवा जिओ सिनेमा पाहण्यासाठी तुम्हाला jiotv . com किंवा jiocinema . com वर लॉगईन करावे लागेल . या सुविधेचा लाभ घेण्यासाठी तुम्हाला एक युजर आयडी आणि पासवर्ड लागेल . याशिवाय यामध्ये तुम्हाला एचडी चॅनल नको असेल तर त्यासाठी विशेष फिल्टर सुविधाही देण्यात आली आहे .


दिवाळसणाच्या निमित्ताने अनेक बॉलिवूडकरांनी गेल्या काही दिवसांमध्ये दिवाळी पार्टीचे आयोजन केल्याचे पाहायला मिळाले . आपल्या नेहमीच्या कामातून वेळ काढून पार्टीच्या निमित्ताने ही सर्व सेलिब्रिटी मंडळी एकत्र येतात . बॉलिवूडमधील ‘ए - लिस्टर्स’ कलाकारांच्या चाहत्यांनी त्यांच्या फॅनपेजवर पार्टींमधील अनेक फोटो शेअर केले आहेत . त्यामध्ये एक खास व्हिडिओही शेअर करण्यात आला आहे . यात बॉलिवूडचा बादशहा शाहरुख खान आणि ‘मोस्ट एलिजिबल बॅचलर’ रणबीर कपूर ‘कभी खुशी कभी गम’मधील ‘बोले चुडियाँ’ गाण्यावर नाचताना दिसतात . दिवाळी २०१७ : ‘चिन्मय म्हणजे माझ्यासाठी फराळातला चिवडा’ रणबीरच्या फॅनपेजने शेअर केलेल्या या व्हिडिओत हा हरहुन्नरी अभिनेता मूळ गाण्यातील शाहरुखच्या डान्स स्टेप्स करताना दिसतो . तर शाहरुखनेही त्याला तशीच साथ दिल्याचे पाहायला मिळते . करण जोहर दिग्दर्शित ‘ऐ दिल है मुश्किल’ चित्रपटात रणबीर आणि शाहरुखने अवघ्या काही मिनिटांसाठी स्क्रिन शेअर केली होती . पण , व्हिडिओमधील त्यांची केमिस्ट्री पाहता त्यांच्या चाहत्यांना नक्कीच त्यांना पुन्हा एकदा एकत्र काम करताना पाहायला आवडेल यात शंका नाही . Aamir Khan’s Diwali bash PHOTOS : आमिर खानची ग्रॅण्ड दिवाळी पार्टी दरम्यान , रणबीरच्या चुलत बहिणी करिष्मा कपूर आणि करिना कपूर खान यांच्यासोबतचा एक फोटो सर्वांचे लक्ष वेधत आहे . या सेल्फीमध्ये करिष्मा पाउट करताना दिसत असून , रणबीर आपल्या बहिणीच्या गालाचे चुंबन घेताना दिसतो . बॉलिवूडमधील कपूर कुटुंब हे सर्वाधिक लोकप्रिय आहे . कुटुंबातील व्यक्तीचा वाढदिवस , लग्नाचे वाढदिवस किंवा कोणताही सण असो हे कुटुंब नेहमीच एकत्र पाहावयास मिळते . हिंदी चित्रपटसृष्टीतील झक्कास अभिनेता अनिल कपूरनेही पार्टीचे आयोजन केलेले . या पार्टीतील एका व्हिडिओत ‘वीरे दी वेडिंग’ची गर्ल्स गँग पाहायला मिळते . स्वरा भास्कर , सोनम कपूर , करिना यात ‘चिटिया कलाइयाँ’ गाण्यावर थिरकताना दिसतात .


अभिनेता रणवीर सिंग हा अभिनयाबरोबरच त्याच्या हटके स्टाइलसाठी ओळखला जातो . अनेकदा त्याचा वेश संभ्रमात पाडतो . बॉलिवूडमध्ये आतापर्यंत कोणत्याही अभिनेत्यानं केले नसतील एवढे प्रयोग रणवीरनं त्याच्या स्टाईलमध्ये केले आहेत . अनेकदा तर त्याचा पेहराव सोशल मीडियावर थट्टेचा विषयही ठरला आहे , पण फॅशन क्रिटीक्सच्या टीका रणवीर फारशा मनावर घेत नाही . तुम्हाला जे योग्य वाटतं ते करा अशा मताचा तो आहे . कदाचित बॉलिवूडमध्ये आल्यापासून रणवीर स्टाईल आणि लूकबाबत अधिक दक्ष झाला असेल असं तुम्हाला वाटत असेल तर हा तुमचा मोठा गैरसमज आहे . रणवीरनं रविवारी त्यांच्या इन्स्टाग्राम अकाऊंटवर एक फोटो शेअर केला आहे . जो पाहून दीपिकाच काय पण , बॉलिवूडमधल्या अनेक कलाकारांना जबरदस्त धक्का बसला आहे . ‘१९८५ पासून मी असाच आहे . मी अॅव्हां गर्द आहे’ आहे असं त्यानं म्हटलं आहे . जे व्यक्ती नाविन्यपूर्ण पण तितकंच हटके आणि प्रवाहाविरुद्ध जाऊन काहीतरी भन्नाट करतात त्यांच्यासाठी ‘अॅव्हां गर्द’ हा शब्दप्रयोग वापरला जातो . अर्थात अशा व्यक्तींच्या फळीत रणवीर येतोच हे त्यानं सिद्ध केलं . ३३ वर्षांपूर्वीदेखील रणवीरनं असा हेअरकट ठेवण्याचं धाडस केलं याचंच अनेकांना आश्चर्य वाटत आहे . रणवीरनं फोटो शेअर केल्यानंतर दीपिकासह अजूर्न कपूर , सिद्धार्थ कपूर , अदितीराव हैदरी , शिखर धवन , दिशा पटानी या सगळ्यांनीच आश्चर्य व्यक्त केलं आहे .


आपली बदललेली जीवनशैली हेच स्थूलतेचं प्रमाण वाढण्याचं कारण आहे . त्यावर मात करायची असेल तर साधा , सकस आहार , जास्तीतजास्त हालचाली यावर भर द्यावाच लागेल . वजन कमी करण्यासाठी आमची अमुक - तमुक पेयं प्या आणि बारीक व्हा अशा बऱ्याच जाहिराती येतात . पण त्यात फार दम नाही , असं माझं मत आहे . त्यात हार्मोन्स वगरे असतील तर माहीत नाही . नेहमीचं खाणं खाऊन एक पेयं प्यायचं असेल तर त्याने बारीक व्हायची शक्यता नसते . आता वजन कमी करण्यासाठी अल्ट्रा साऊंड थेरपीही आली आहे . त्यात चरबी मोबीलाईज केली जाते . पण पुन्हा तुम्ही ती रोज जमाच करत राहणार असाल तर काय उपयोग ? त्यामुळे यातला कोणताच उपाय तुम्हाला कायमस्वरूपी परिणाम देत नाही . तुम्ही तुमची जीवनशैली सुधारणं , खाण्यात बदल करणं यापेक्षा वजन आटोक्यात ठेवायचे दुसरे कोणतेही उपाय असू शकत नाहीत . डाएटमध्ये जसं पारंपरिक डाएट असतं तसं हल्ली हाय प्रोटिन डाएटही केलं जातं . खरं तर मुख्यतः ज्यांना स्नायू बनवायचे असतात , ते खेळाडू हे हायप्रोटिन डाएट करतात . पण हे सगळं करताना आपण निसर्गापासून दूर जातो . कारण हाय प्रोटिन डाएटमध्ये मांसाहारावर जास्त भर असतो . पण माणसाची शरीररचना , दात , नखं , पचनसंस्था हे सगळं सतत मांस खाण्यासाठी नाहीच आहे . तुम्ही प्रोटिनसाठी जेवढं मांस खाल , तेवढे त्याचे इतरही दुष्परिणाम असतात . मांसामुळे विशेषतः मटण खाण्यामुळे त्याच्याबरोबर शरीरात कोलेस्टरॉलही जातं . चरबीही जाते . स्नायू वाढविण्यासाठी मर्यादेबाहेर मांसाहार करणं नसíगक आहे , असं मला वैयक्तिक पातळीवर अजिबात वाटत नाही . ( यात धर्म वगरे मुद्दय़ाचा विचार केलेला नाही . ) असा मांसाहार केला की त्याचा वेगळ्या पद्धतीने त्रास होणारच . या सगळ्यापेक्षा उरळी कांचनसारखी जुनी केंद्रं आहेत , त्यांना प्राधान्य का देऊ नये , असं मी म्हणेन . तिथे तुमच्या खाण्यावर ठरावीक पद्धतीने नियंत्रण आणून तुमच्याकडून एक प्रकारे उपवास करून घेतला जातो . पण तिथे जाऊन तिथलं तंत्र समजून घेऊन ते रोजच्या जीवनात आचरण्याऐवजी तिथून पटकन वजन कमी करून आलेले लोक इथं आल्यावर पुन्हा हवं तसं खायला सुरुवात करतात आणि वजन परत वाढतं . वजन कमी करण्यासाठीचा हा सगळा आटापिटा किती योग्य आहे , असाही प्रश्न आम्हाला विचारला जातो . पण गोष्ट अशी आहे की लोकांनी आधी खाणं - पिणं , राहणीमानाबाबत सगळ्या अनसíगक सवयी अंगिकारल्यामुळे त्यांना नॉर्मलला येण्यासाठी हे सगळं करावं लागतं . त्यापेक्षा जर आधीच मुलांना जंक फूड दिलं नाही , चॉकोलेट्सची सवय लावली नाही , त्यांना मदानी खेळ खेळायला प्रोत्साहन दिलं आणि त्यांना संगणक किंवा मोबाइलसमोर बसवून ठेवलं नाही तर ती स्थूल होणारच नाहीत . पण पालकच आधी हे सगळं करतात , त्याचं कौतुक करतात आणि मग दुष्परिणाम टाळण्याची वेळ येते . ही गोष्ट खरी आहे की संगणक , बठं काम , यांत्रिकीकरण हे आता टाळता न येणारे टप्पे आहेत . पण मग म्हणूनच निदान खाण्यापिण्याच्या बाबतीत तरी जागरूकता असली पाहिजे . आपल्याला कामं , हालचाली करताना जी आवश्यक ऊर्जा खर्चावी लागत होती , ती आता खर्चावी लागत नाही . कारण ती जागा यंत्रांनी घेतली आहे . असं असेल तर तेवढी ऊर्जा ग्रहण करणं कमी केलं पाहिजे . म्हणजे शरीरात अनावश्यक ऊर्जा जाणार नाही , चरबी साठणार नाही . म्हणजेच आहार कमी केला पाहिजे , योग्य तोच आहार घेतला पाहिजे . पण त्याचबरोबर लक्षात ठेवायची गोष्ट म्हणजे आहारातून जे बाकीचे घटक मिळत असतात , ते आहार कमी केला म्हणून बंद होऊनही चालत नाही . तेही मिळायलाच हवेत . त्यासाठी म्हणून तुमचा जास्त भर हा फळांवर , सॅलड्सवर असला पाहिजे . फळं , सॅलड्स खायचा सल्ला दिला की मग लोक असा युक्तिवाद करतात की मुळात फळं कशी खाणार , त्यांच्यावर हल्ली रसायनांचा मारा केलेला असतो , रसायनांचा भरपूर वापर करून फळं पिकवली जातात वगरे . पण मग त्यापुढचा मुद्दा असा आहे की मग म्हणून तुम्ही जंक फूड सतत खाणार का ? त्यात चवीसाठी , रंगांसाठी मिसळल्या जाणाऱ्या रसायनांचं काय ? त्यातून निर्माण होणाऱ्या आरोग्य समस्यांचं काय ? दुसरीकडे लक्षात घ्यायची गोष्ट म्हणजे फळांच्या बाबतीत कॅश क्रॉप म्हणता येतील अशा आंबा , सफरचंद , आणि आता काही प्रमाणात केळी यांच्यावर रंगासाठी रसायनांचा मारा केला जातो , असं म्हटलं जातं . पण पेरू , पपई अशा तुलनेत गरीब फळांच्या बाबतीत हा रसायनांचा मारा होण्याची शक्यता कमी आहे . कारण ही फळं कॅश क्रॉप नाहीत . मग अशी फळं खाता येऊ शकतात . त्यामुळे बर्गर खाण्यापेक्षा फळं खा . आणखी एक मुद्दा म्हणजे लवकर पिकण्यासाठी , रंगासाठी फळांवर प्रक्रिया केली जाते असं म्हटलं जातं . पण त्यांच्यात जास्तीची ऊर्जा तर कुणी इंजेक्ट करत नाही . जंक फूडमध्ये मात्र ती जास्तीची असते . फळांवर प्रक्रिया करण्यासाठी वापरली जाणारी रसायनं घातक आहेतच . जे अनसíगक आहे , ते घातक आहेच . मग ती रसायनं असोत , खाणं असो , जीवनशैली असो . कारण मानवी शरीर अजून त्याला सरावलेलं नाही . लाखभर वर्षांनंतर कदाचित ते सरावेल . कारण आपल्या जीवनशैलीची उत्क्रांती कितीही वेगवान असली तरी शरीराची उत्क्रांती अत्यंत संथ असते . त्या दोन्हीचा वेग जुळूच शकत नाही , हे आपण लक्षात घ्यायला हवं . थोडक्यात काय तर , साधं अन्न खा , फळांवर भर द्या . कमी खा , भरपूर हालचाली करा . हे नीट , सडसडीत , आरोग्यपूर्ण राहण्याचं गमक आहे . पण असं सांगितलं की लोक लगेच विचारतात की मग मी पोहायला जाऊ का , की जिमला जाऊ , की एरोबिक्स करू वगरे . त्याचं उत्तर असं आहे की तुम्हाला जे सहज शक्य आहे , ते तरी आधी करा . पोहायला जाणार , मग पाण्यात क्लोरीन जास्त आहे , ट्रेनरला वेळ नाही अशा कारणांनी तो पूल कधीतरी बंद असणार , जिम सुरू केल्यावर न जायची हजार कारणं सापडणार . एरोबिक्सचा काही दिवसांनी कंटाळा येणार . . हे वेगवेगळे प्रकार करणं चांगलंच आहे , पण आधी गरजेच्या जेवढय़ा हालचाली असतात , तेवढय़ा तरी करा . त्यासाठी ते सोपं , सुटसुटीत असेल असेल असं बघा . रस्त्यावर चालण्यासाठी तुम्हाला कुणी अडवलंय ? तुम्ही दिवसाला किती चालता ? छोटी छोटी अंतरं बस , रिक्षा , स्वतःचं वाहन यांनी पार केली जातात . तेवढं अंतर सहज चालता येतं . कामावर जाताना किंवा येताना दोन - तीन स्टॉप आधी उतरलं किंवा चढलं तर तेवढं अंतर चालणं होतं . पण लोक म्हणतात , मला वेळ मिळत नाही , मी थकतो . पण करायचं ठरवलं तर हे अजिबात अवघड नाही . संगणक , इतर यंत्रांनी तुमची बरीच कामं आधीच सोपी केली आहेत . त्यातून वाचणारा वेळ थोडा तरी आपल्यासाठी वापरायला हवा . तरुणाईला विळखा संगणकीकरणाने आपल्याला एवढा विळखा घातला आहे की त्याच्यामुळे नजीकच्या भविष्यात तरुणांमध्ये अकाली मृत्यू होण्याचं प्रमाण खूप मोठय़ा प्रमाणात वाढलेलं दिसणार आहे . हृदयविकार , रक्तदाब , मधुमेह हे आता तरुणांमध्ये खूप मोठय़ा प्रमाणावर दिसायला लागलं आहे . पूर्वी आम्ही या रोगांच्या शक्यतेचा विचार चाळिशीच्या पुढच्या रुग्णाच्या बाबतीत करायचो . आता पंचविशीच्या तरुणाच्या बाबतीतच या आजारांच्या शक्यतेचा विाचर करावा लागतो . खरं तर आणखी लहान म्हणजे १२ - १३ वर्षांच्या रुग्णांच्या बाबतीतही काही केसेसमध्ये रक्तदाब , मधुमेह मिळायला लागला आहे . त्यातल्या बऱ्याच मुलांच्या बाबतीत नॉन्सेन्स खाणं हेच कारण असण्याची शक्यता आहे . डॉ . माधव रेगे – response . lokprabha @ expressindia . com ( शब्दांकन - वैशाली चिटणीस ) सौजन्य – लोकप्रभा